Журналистлар туризм тарғиботчиларидирHaqida.net\nHome Mahalliy Журналистлар туризм тарғиботчиларидир\nЖурналистлар туризм тарғиботчиларидир\nСамарқандда Ўзбекистон Республикаси Туризмни ривожлантириш давлат қўмитаси, “Ўзбекистон ҳаво йўллари” миллий авиакомпанияси ва Самарқанд вилояти ҳокимлиги томонидан матбуот анжумани ўтказилди.\nТадбирда мамлакатимиз ҳамда 28-30 ноябрь кунлари юртимизда меҳмон бўлган Туркия Республикасининг оммавий ахборот воситалари вакиллари, Самарқанддаги сайёҳлик фирмалари ва меҳмонхоналар раҳбарлари иштирок этди.\nЎзбекистон Республикаси Туризмни ривожлантириш давлат қўмитаси раиси А.Абдуҳакимов, “Ўзбекистон ҳаво йўллари” миллий авиакомпанияси бош директори ўринбосари У.Ҳусанов ва бошқалар мамлакатимизнинг туристик салоҳиятини юксалтириш, соҳа фаолиятини халқаро талаблар даражасида такомиллаштириш ва ривожлантиришга алоҳида эътибор қаратилаётганини таъкидлади. Кейинги бир йил давомида амалга оширилган изчил ислоҳотлар, қонунчиликка киритилган ўзгартиш ва қўшимчалар, соҳа субъектлари учун яратилган қулайлик ва имкониятлар юртимизнинг халқаро миқёсда сайёҳлик салоҳиятини оширишга хизмат қилмоқда.\nПрезидентимиз Шавкат Мирзиёевнинг жорий йил 25-26 октябрь кунлари Туркия Республикасига давлат ташрифи чоғида мамлакатларимиз ўртасида кўплаб соҳаларда, жумладан, туризм йўналишида ҳам ҳамкорлик алоқаларини кенгайтиришга келишиб олинди. Музокаралар якуни бўйича икки давлат раҳбарларининг оммавий ахборот воситалари вакиллари билан учрашувида мамлакатларимизнинг туристик имкониятини кенг тарғиб этиш мақсадида ўзбек ва турк журналистларининг саёҳатларини уюштириш ташаббуси билдирилди. Президентларнинг мазкур ташаббуси натижасида туркиялик бир гуруҳ журналистлар “Ўзбекистон ҳаво йўллари” миллий авиакомпаниясининг яқинда йўлга қўйилган “Самарқанд – Истанбул – Самарқанд” йўналиши орқали 28 ноябрь куни юртимизга келган эди. Улар уч кун давомида Самарқанд ва Бухоро шаҳарларининг тарихий-маданий обидалари, муқаддас зиёратгоҳ ва бошқа сайёҳлик масканлари билан танишди.\nМатбуот анжуманида меҳмонлар юртимизга саёҳати таассуротларга бой бўлганини таъкидлаб, бунинг учун Ўзбекистон ва Туркия давлат раҳбарларига миннатдорлик билдирди. Икки мамлакатнинг сайёҳлик борасида ҳали фойдаланилмаган имкониятлари жуда кўплиги ва буни тарғиб этишда оммавий ахборот воситалари фаол иш олиб бориши зарурлиги қайд этилди.\n– Кейинги уч кун давомида Самарқанд ва Бухородаги тарихий обидалар билан танишиб, буюк туркий алломалар номи билан боғлиқ масканларни зиёрат қилиб, туркий халқ вакили эканимдан янада ғурурландим, – дейди Туркиянинг «TRT world» телеканали мухбири Эрол Севан. – Мен ҳам шу заминга боғлиқлигимни англадим. Юртингизга келган кунимдаёқ миллий либосларингиздан харид қилиб, сафар давомида кийиб юрдим. Ҳеч ким мени бошқа миллат вакили демади, ўз қардошидек ҳурмат-эҳтиром кўрсатди. Қисқа фурсатга бўлса-да, Ўзбекистонда келганимдан бахтиёрман. Саёҳатимиз ҳақида телеканалларимизда кўрсатувлар тайёрлаймиз.\nМатбуот анжуманида Ўзбекистон Республикаси Ташқи ишлар вазирлиги вакиллари Туркия фуқароларининг юртимизга келиши учун виза тартиби соддалаштирилгани ва бу борада яратилган қулайликлар ҳақида маълумот берди. Ўзбекистон мусулмонлари идораси Самарқанд вилояти вакиллиги масъул ходимларининг юртимизда зиёрат туризмини ривожлантириш борасида олиб борилаётган ишлар, заминимиздан етишиб чиққан буюк муҳаддис алломалар ҳақидаги маълумотлари ҳам туркиялик меҳмонларда катта қизиқиш уйғотди.\nМева-сабзавотчиликда иқтисодий муносабатлар\nНафосатга йўғрилган ижод


«Атлетико» спорт директори: «Энг юқорига чиқиш учун энг кучлиларни енгиш керак бўлади»\n20:52 / 15.04.2016\n«Атлетико» жамоаси спорт ишлари директори Хосе Луис Каминеро ЕЧЛнинг ярим финали учун ташланган қуръадан кейин ўз фикрларини билдириб ўтди. Қуръага кўра, мадридликлар жамоаси «Бавария» билан финал йўлланмаси учун курашади.\n«Биз еврокубоклар тарихидаги энг совриндор жамоалардан бирига қарши ўйнашимиз керак бўлади. Кейинги йилларда «Бавария» доимий равишда ЕЧЛнинг ярим финалига чиқиб келишган. Бизни жиддий тўқнашув кутмоқда. Лекин энг юқорига чиқишни истар эканмиз, энг кучлиларни енгиб ўтишимиз талаб этилади.\nГвардиола Испания футболини яхши билади. Қолаверса, унинг жамоасида испаниялик футболчилар ҳам бор – Хави Мартинес, Хаби Алонсо, Бернат, Тиаго Алькантара – биз ҳам уларни жуда яхши биламиз.\n«Бавария»да мукаммал таркиб йиғилган, ҳар бир футболчи индивидуал маҳоратга эга. Жуда қийин бўлади, лекин биз ҳамиша бўлгани каби жанг қиламиз», – деган Каминеро.\nҚуръадан олдинроқ «Атлетико» жамоаси президенти Энрике Сересо ўз интервьюсида «Бавария» жамоасига рақиб бўлишни кутаётгани ҳақида айтганди. Лекин амалда бу жамоалар ярим финалда ўзаро баҳс олиб боришадиган бўлди.\n«Мен истайманки, бу босқичда «Бавария»га қарши ўйнашни. Мен 42 йил олдинги мағлубият учун ўч олинишини истайман (1974 йилда Чемпионлар Кубоги финалида «Бавария» ва «Атлетико» 1:1 ҳисобида дуранг ўйнашган, иккинчи учрашувда эса мюнхенликлар мадридликларни 4:0 ҳисобида тор-мор қилган – таҳририят)», деганди Сересо.


Электромобиллар келажаги: электр қачон ёнилғини буткул енгади? - Terabayt.Uz\n1913 йилда Ҳенри Форднинг илк ишлаб чиқариш линияси ишга тушгандан кейин содир бўлган энг катта инқилоб даврида яшаяпмиз. Бу инқилоб кутилганидан кўра анча тез содир бўлиши мумкин, дейилади Kun.uz нашри эълон қилган мақолада.\nЎҚИНГ: Илон Маск ҳали чиқмаган Tesla Cybertruck салонини илк бор кўрсатди: экран, штурвал...\nКўплаб автомобилсозлик мутахассислари критик чегаралар босиб ўтилгани ва электромобиллар савдоси жуда қисқа вақт ичида бензин ва дизел ёнилғисида ҳаракатланувчи машиналар савдосидан ўтиб кетишини таъкидлашмоқда. Йирик автомобилсозлар ҳам айни шу фикрда.\nМасалан, Jaguar 2025 йилдан бошлаб фақат электромобиллар сотишни режалаштирмоқда. Ушбу сана Volvo учун 2030, Lotus учун эса 2028 йил.\nБундай қарорга келганлар фақат ҳашаматли брендлар эмас. Чунончи, General Motors 2035 йилда барча автоуловларини электрлаштиради, Ford 2030 йилдан эътиборан Европада фақат электромобил сотади, Volkswagen эса 2030 йилдан сотувларининг 70 фоизини электрли ишлаб чиқариш ташкил қилишини айтмоқда.\nБу қандайдир мода ёки «яшил» имижни яратиш учун қилинаётган кўзбўямачилик эмас.\nДунёдаги аксар ҳукуматлар нефть билан ҳаракатланувчи воситалар сотувини тақиқлаш муддатларини эълон қилгани ҳам жараённи янада тезлаштирди.\nЭлектромобил бозори ва интернет: қандай ўхшашлик мавжуд?\nАйрим мутахассисларнинг фикрича, айни пайтдаги электр транспорт воситалари бозори 1990-йиллар охирларида интернет қандай бўлган бўлса, ўшанга ўхшаш вазиятда.\nЎша пайтлар компьютерларнинг бир-бири билан «гаплашиши»га имкон берадиган ушбу янги ихтиро жуда катта ҳаяжонга сабаб бўлганди.\nЖефф Безос Аmazon компаниясига асос солди ва Altavista, Ask Jeeves, Yahoo каби брендлар устунлик қилган қидирув тизими бозорини тезда Google эгаллаб олди.\nУшбу жараёнда баъзи компанияларга «лабга учуқ тоширадиган» даражадаги юқори қийматлар берилди.\nҲали интернетга уланмаганлар учун интернет қизиқ ва ҳаяжонли, шу билан бирга, аҳамиятсиз технология эди: ахир, компьютерларнинг бир-бири билан алоқаси нима ишга ҳам ярарди? Қолаверса, ҳамманинг қўлида телефон, бу каби алоқага қандай эҳтиёж бўлиши мумкин!?\nАммо бошқа барча муваффақиятли технологиялар каби интернет ҳам бутун дунёга бир текисда, секинлик билан тарқалмади. Аксинча, у портлади, кўплаб саноат ва бизнес моделларини ларзага солди ва биз билган деярли ҳамма нарсани ўзгартирди. У технологлар S эгри чизиқ деб атовчи шаклда дунё бўйлаб ёйилди.\nS эгри чизиғи бўйлаб «саёҳат»\nАслида, икки учи бир-бирига қарама-қарши бўлган S шакли ифодалайдиган асосий ғоя шундан иборатки, инновациялар аста-секин бошланади ва улар дастлаб фақат қизиқувчанларнигина жалб қилади. Электромобиллар ҳам айни пайтда S эгри чизиғининг пастки бурилиш нуқтаси атрофида.\nИнтернет мисолига қайтадиган бўлсак, чизиқнинг бошланғич нуқтаси 1969 йил 29 октябрь соат 22:30.\nЎша куни Калифорния университетидаги компьютер юзлаб чақирим наридаги Стенфорд университетидаги бошқа бир компьютерга илк хабарни жўнатганди.\nОлимлар L, О ва G тугмачаларини босишади, аммо «login» (кириш) сўзини тўлиқ ёзишга улгурмай тизим ишламай қолади.\nЯнги маҳсулотлар ва S эгри чизиғи\nОрадан ўн йил ўтганидан кейин ҳам бутун дунёда интернетга уланган компьютерлар сони бир неча юздан ортиқ эмас эди. Аммо ўзгариш тезлашиб бораётганди.\n1990-йилларда технологияга қизиқувчи одамлар шахсий компьютер сотиб ола бошлади. Бозор ўсиши натижасида ҳам нархлар тезлик билан пасая бошлади, ҳам компьютерларнинг сифат кўрсаткичлари яхшиланиб борди.\nБу ҳолат эса одамларни янада кўпроқ компьютер сотиб олишга ундайдиган спирални вужудга келтирди. Шундай қилиб, интернетдан фойдалана бошлаган инсонларнинг сони тобора ортиб борди.\nЎша пайтларда S эгри чизиғи кескин ўсиш нуқтасига келганди. 1995 йилда интернет фойдаланувчиларининг сони 16 миллионни ташкил қилган бўлса, 2001 йилда бу рақам 513 миллионга етди. Бугунги кунда эса ушбу рақам 3 миллиард атрофида.\nБундан кейин S эгри чизиғи параллелга яқин йўналиш бўйича ҳаракат қилади.\nЎҚИНГ: Ўзбекистонда электромобил импорти: қаерлардан, қаерларга, нечта ва қанчага?\nЭлектромобил: илк муваффақиятсизликлар\nСекин бошланғич, ўсиш ва бозорларнинг тўйиниши – биз бу тенденцияларни смартфонлар, камералар ва ҳатто антибиотиклар мисолида ҳам кўрдик.\nИчки ёниш двигателлари ҳам ўтган асрнинг бошларида худди шундай эгри чизиқ бўйлаб ҳаракат қилган. Бу ҳолат буғ двигателлари ва босмахоналарга ҳам тегишли. Айни шу тенденция электромобилларда ҳам кузатилмоқда.\nАслида, электромобилларнинг эгри чизиғи кўпчилик ўйлаганидан кўра олдинроқдан – шотландиялик ихтирочи Роберт Андерсоннинг 1830-йилларда яратилган илк электр транспорт воситасидан бошланади.\nАммо бу технология фақат сўнгги йиллардагина рақобатбардош нархга эриша олди.\nTop Gear’нинг собиқ тақдимотчиси ва иккиламчи автобозор сотувчиси Квентин Уилсон бу соҳани энг яхши билган инсонлардан. У ўн йилдан ошиқ вақт давомида электромобил ҳайдаб келмоқда.\nУ 20 йил олдин General Motors компаниясининг EV1 деб номланган электромобилини синовдан ўтказади.\nҚиймати бир миллиард доллардан зиёдроқ бўлган автомобил ишлаб чиқариш лойиҳаси тўхтатилади, ишлаб чиқарилган 2 мингга яқин автомобилларнинг деярли барчаси йўқ қилинади.\nEV1 диапазони ҳалокатли эди, ҳайдовчи уни ўртача ҳар 80 километрда заряд қилиши керак эди. Аммо у барибир Уилсоннинг қалбини забт этади. «Мен келажак келди, деб ўйлагандим», дейди у.\n10 йил ўтгач, у ўзининг биринчи электромобили – Citroen C-Zero’ни бошқа Top Gear тақдимотчиси Жереми Кларксонга кўрсатади ва унинг қандай муносабат билдирганини унута олмайди: «У менга: «Сен нима қилдинг, бу ғирт шармандалик-ку!» – деганди.\nАммо Уилсон ҳозир ортга боқиб, машинанинг ҳаракатланиш масофаси камаймаслиги учун кондиционерни ўчириб қўйган дамларини эслайди.\nУ энди ўзининг сўнгги модел машинаси – Tesla Model 3 билан масофага боғлиқ муаммоларга дуч келмаяпти. Уилсон битта заряд билан 300 мил юриши мумкинлигини ва 3,1 сонияда 0 дан 100 тезликка чиқа олишини айтади. «Жуда қулай, кенг ва ёруғ. Ҳайдаш мароқли. Мен ортга қайтмаслигимга аминман», дейди у.\nДарҳақиқат, бугунги кунда электромобилларнинг двигателлари, уларни бошқарувчи компьютерлар, зарядлаш тизимлари ва дизайн бўйича катта ютуқларга эришилди. Аммо Уилсоннинг 10 йил аввалги билан таққослаган тажрибаси ортида бир фарқ мавжуд: автомобилнинг ҳаракатсиз қисми – батареяси яхшиланиб бормоқда.\nШунингдек, энг катта ўзгаришлардан яна бири – нархлардир.\n10 йил олдин соатига бир киловатт энергия етказиб бера оладиган аккумуляторнинг нархи 1000 доллар атрофида эди. Бугун ушбу нарх 100 долларга тушди.\nШу нуқтаи назардан, улар ички ёнув двигателида ишлайдиган машиналарга қараганда арзонроқ. Аммо Тайсоннинг айтишича, ёнилғи ва хизматни тежаши ҳисобга олинса, кўплаб электромобиллар бензинда ҳаракатланувчиларга қараганда анча арзонроқ.\nҚолаверса, бугунги кунда батареялар аввалгига қараганда кўпроқ энергия тўплаши ва узоқ умр кўриши мумкин.\nЎтган йили Хитойнинг аккумулятор ишлаб чиқарувчи CATL компанияси автомобиллар учун фойдаланиш муддати бир миллион мил (1,6 миллион километр) бўлган илк батареясини тақдим этди.\nUber ва Lyft каби йирик компаниялар ҳам ушбу ўзгаришларда етакчилик қилишмоқда, чунки узоқ масофалар учун электромобиллардан фойдаланиш янада катта фойда келтиради.\nТайсоннинг айтишича, нархлар арзонлашган сари қисқа масофада машина ҳайдайдиган истеъмолчиларнинг ҳам электромобиллардан фойдаланиш кўрсаткичи ортиб боради.\nЎҚИНГ: Илон Маск ҳам худди UzAuto каби баҳона қилди: «Бу ҳожатхона қоғози етишмаслигига ўхшайди»\nХўш, бу қанчалик тез содир бўлади?\nЖуда тез содир бўлади. 1990-йиллардаги интернет сингари, электромобиллар бозори ҳам кескин ўсиб бормоқда.\n2020 йилда пандемия сабабли автомобиллар савдоси 20 фоизга камайди, аммо электромобиллар сотуви 43 фоизга ошди.\nДунё бўйлаб электромобиллар савдоси ўсиб бормоқда\nГарчи бу йиллик сотувларнинг атиги 5 фоизини ташкил қилса ҳам, биз ҳозирда S эгри чизиғининг тез суръатларда кўтарила бошлаган қисмига кирдик.\nUBS инвестиция банки 2025 йилда сотилган ҳар бешинчи автомобил, 2030 йилда ҳар иккинчи, 2040 йилда ҳар сотилган транспорт воситаси электрли бўлишини айтмоқда. Бунга ишлаб чиқарувчилар «ўрганиш эгри чизиғи» деб номлайдиган яна бир эгри чизиқ ҳам таъсир кўрсатмоқда. Бирор нарса қанча кўп ишлаб чиқилса, одатда, уни шунча арзонроқ ва яхшироқ ишлаб чиқариш ҳам ўрганилади. Шу туфайли ҳам компьютерлар, нефть билан ишлайдиган воситалар арзонлашди.\nБатареялар ва электромобиллар нархининг пасайишига олиб келаётган сабаб ҳам шу.\n«Биз бурилиш нуқтасида турибмиз», дейди Калифорниядаги Singularitry университети энергетика ва атроф-муҳит кафедраси ҳамраиси Рамез Наам. Унинг фикрича, электр транспорт воситаларининг нархи ёнилғи билан юрувчи автомобилларнинг нархи билан бир хил даражага етган заҳоти ўйин тугайди.\nTesla раҳбари Илон Маск ҳам шундай фикрда.\nЎтган ой инвесторлар билан суҳбатда у Model 3 энг кўп сотилган премиум седанга айланганини, янги ва янада арзонроқ Model Y эса дунёдаги энг кўп сотиладиган автомобилга айланишини таъкидлади. «Биз истеъмолчиларнинг электромобиллар ҳақидаги тасаввурида кескин ўзгаришлар содир бўлаётганини кўряпмиз, ҳеч қачон бундай юқори талабга дуч келмагандик», деди у.\nАлбатта, электромобиллар бензин билан ҳаракатланувчи транспорт воситаларини йўлдан чиқариб ташлаши учун қилиниши керак бўлган ишлар ҳам талайгина. Энг муҳими, гаражи бор ёки йўқлигидан қатъи назар, ҳар ким ўз машинасини осонлик билан заряд қила олиши керак.\nТўғри, бунга вақт ва пул керак бўлади, аммо охир-оқибат, бунга эришилади. Худди 100 йил олдин бир неча ёнилғи қуйиш шохобчалари бирин-кетин очилгани каби.\n#Ford #Tesla #электрокар #электромобил #янги технологиялар #General Motors #электрокроссовер #Volkswagen #электрик седан


Аллоҳ таолога ҳамду санолар, Расулимиз Муҳаммад Мустафога салоту саломлар бўлсин!\nМинг шукрки, Муфассал тажвид асарининг иккинчи нашри ҳам муяссар бўлиб турибди. Каминанинг Қуръони Карим хизматига оз бўлса-да ҳисса қўшиш бахтига эришишимда Падари Бузрукворим Шайх Муҳаммад Содиқ Муҳаммад Юсуф ҳазратларининг хизматлари асос бўлган.\nШайх ҳазратларининг Қуръони Каримга ва Қуръон аҳлига муҳаббатлари беқиёс эди. Доим Қуръони Карим тиловатини эшитиб юришлари, қорию ҳофизларга бўлган эҳтиромлари ҳам шундан эди. Бу буюк муҳаббатнинг натижаларидан бири менинг Қуръон ҳофизаси бўлишимдир.\nУ киши, аввало, ўзларининг соф ниятлари, ихлослари, Аллоҳнинг каломига бўлган муҳаббатлари ва дуолари ила Қуръони Каримни ёд олишимизга туртки бўлганлар.\nИлк саводим ҳазратимнинг ўз қўлларида чиқди. Кейинчалик Саудия Арабистонида, Либияда истиқомат қилган кезларимиз у киши бизни «Таҳфизул-Қуръонга» бердилар.\nҚиблагоҳим қанча ўқиганимни ва қаерга келганимни тез-тез сўраб турардилар. У кишининг хурсандчиликларини кўриб ёдлаш учун ўзимда куч, ғайрат ва шижоат топардим.\nМиср Арабистонида Қуръони Карим тиловатидан ижоза олишим, аввало, Аллоҳ таолонинг фазл карами ила, қолаверса, ҳазратимнинг тавсиялари, тарғиблари ва дуолари билан бўлди. Ватанга қайтганимдан бир муддат ўтиб у кишига тажвид илмига оид бир китоб таълиф қилиш ниятим борлигини айтганимда жуда хурсанд бўлдилар ва маъқулладилар. У кишининг таважжуҳлари, маслаҳатлари билан ишга киришдим.\nАллоҳ ирода қилган пайтда «Муфассал тажвид» китоби дунёга келди. Бу китоб ҳазратимнинг назарлари тушган илк асарим эди.\nНе ажабки, иккаламизнинг сўнгги суҳбатимиз ҳам айнан мана шу китоб ҳақида бўлди. Ўша куни одатдагидек зиёратларига кирганимда у киши:\n«Муфассал тажвид» нима бўлди?» деб қолдидлар.\n«Яхши. Одамлардан ташаккурлар келяпти. Аммо нашрда хатолар кетиб қолибди», дедим.\n«Қанақа хатолар? Маълумотлардами?» дедилар.\n«Йўқ, алҳамдулиллаҳ. Маълумотлар тўғри, имловий хатолар», дедим.\n«Унда қайта таҳрир қилиб, зудлик билан хатоларни тўғрилаш керак. Тақдимотини катта қилиб ўтказамиз», дедилар.\n«Ким тақдим қилади?» дедим.\n«Ҳусайнхон қори‑да», дедилар.\n«У кишининг узри борку?» (оёқлари гипсда эди) дедим.\n«Кўтариб бўлса ҳам, олиб келамиз, ўзи ўтказиб беради», дедилар.\nКейин акам Исмоил Муҳаммад Юсуфга қўнғироқ қилиб, китобни қайта таҳрир қилишни, тақдимотни яхшилаб ўтказиш кераклигини қаттиқ тайинладилар. Котиблари Фозилжонни чақириб, у кишига ҳам айни гапларни айтдилар. Сўнгра бу иш хайрли бўлишини сўраб ҳақимга дуо қилдилар. Бу илтижо ҳазратимнинг мен учун қилган охирги дуолари бўлди.\nБулар ўша мусибат куни – 2015 йил 10 март куни бўлган гаплар эди.\nҲазратим умрларининг охирги кунида ҳам дин, илм қайғусида бўлдилар. Юқоридаги суҳбат ана шундай ҳусни хотимага ёрқин далилдир.\nШундан кейин биз бу ишни Ҳазратимиздан васият бўлиб қолди, деб билдик. Ҳали фироқ аламлари аримай туриб, китобни қайта таҳрир қилишга киришдик. Бу ишни Ҳусайнхон қори ва Барнохон Саидраҳмон билан бирга тезда амалга ошириб, керакли жойга топширдик. Олдинги нашрда ўтиб кетган айрим хатолар тузатилди.\n«Муфассал тажвид» кичик бир меҳнатдир. У илк илмий асар, бундай асарлар одатда содда ва оддий, ёзувчиси кўп ҳам тажрибага эга бўлмагани учун камчиликли бўлиши табиий. Аллоҳ таоло тавфиқ бериб қиблагоҳим йўлларидан бориш насиб қилса, ҳали кўп таълифлар қилишга ва янада муҳим мавзуларни ёритишга, катта‑катта китоблар соҳибаси бўлишга умидим бор. Аммо мен учун, барибир, энг қимматли ва қадрли асар «Муфассал тажвид» бўлиб қолаверади. Чунки унга ҳазратимнинг муборак назарлари тушган ва унда ҳазратимнинг бебаҳо тақдимлари бор.\nМана, Аллоҳ таолонинг марҳамати билан бугун китобнинг иккинчи нашрини тақдим қилмоқдамиз. Ҳазратимнинг васиятлари рўёбини кўрар эканман, аввало, бу буюк олимнинг ҳақларига дуои илтижолар қиламан. Ушбу кичик меҳнатни у киши номларидан садақаи жория деб ният қилдим. Мазкур асарнинг ҳар бир ўқувчисидан ҳазратимиз учун дуо қилишларини сўраб қоламан.\nФурсатдан фойдаланиб «Муфассал тажвид» нинг мукаммал кўринишга келгунига қадар хизматдан ўз ҳиссаларини қўшган барча азизларимизга, ношир, муҳаррирлар, техник ходимлар, босмахона ходимлар (яна кимлар бўлса) ҳамма-ҳаммаларига ташаккурлар изҳор қиламан. Ҳақларига дуоу хайрдаман.\nШунингдек, бугунги тақдимотимизда иштирок этганларга ҳам ташаккур, Аллоҳ таоло барчаларингизга икки дунё саодатини берсин. Омин!


Халқимизга жорий йилнинг апрелидан бошлаб тўланаётган манзилли ижтимоий тўловлар ҳақиқатан ҳам анчагина ёрдам бўлди. Кўпболали, кам таъминланган ҳамюртларимизнинг моддий шароитларини яхшилаб олишларига катта имконият яратилди. Элбошимиз, ҚР Тўнғич Президенти Н. Назарбаев, ҚР Президенти Қ. Тўқаев халқимизнинг турмуш шароитларини яхшилаш йўлида манзилли ижтимоий ёрдам берилишига ташаббускор бўлишди. Бироқ давлат томонидан чорак сайин ёрдам пулининг тўланиши аҳолида боқимандаликнинг шаклланишига олиб келмаслиги керак. Ҳар бир инсон меҳнатига яраша даромад олиши лозим.\nСаккиз фарзанднинг онасиман. Фарзандларим олий ўқув юртларида, мактабда ўқишяпти, боғчага боришяпти. Турмуш ўртоғим ҳам куну тун меҳнатда, ахир шунча фарзандни тарбиялаб, вояга етказишнинг ўзи бўлмайди. Давлатимиз томонидан тўланаётган ёрдам пули мен учун катта ёрдам бўлди. “Шимкент сити” мавзесидан менга ижара уйи ажратилди. Жорий йилнинг биринчи мавсумида менга 500 минг тенге ажратилган экан. Менга бу катта ёрдам бўлди. Энди, бундан буён кўпболали оилаларнинг даромадини ҳисобга олмай, ижтимоий манзилли ёрдам кўрсатиш масаласи кўтарилмоқда. Раҳбарлардан, бу ишга ташаббускор бўлган Давлат раҳбаридан миннатдорман.\nГулайим САУТБАЕВА, кўпболали она., 2019-10-08, 05:32 83


АҲИЛЛИК БОР ЖОЙДА... Шунингдек\nГлавная / Шунингдек / АҲИЛЛИК БОР ЖОЙДА...\nАҲИЛЛИК БОР ЖОЙДА...\nМаҳалла аҳли азалдан остонасини озода тутишга одатланган. Эрталаб супуриб-сидирилиб, сув сепилган хонадонларнинг файзу таровати ҳам бошқача бўлади. Айниқса, келинлар ва қизларимизнинг оилада олган таълим-тарбияси шу қадар таҳсинга лойиқки, ҳар бир хонадон теварак-атрофи бамисоли гулзорни эслатади.\n- Хорманглар, қандай муаммо ва эътирозларингиз бор, – деймиз хонадон дарғаларига.\n– Раҳмат, мана шундай келиб, хол-аҳвол сўрашингизнинг ўзи ҳам мадад.\nБулар аҳоли мурожатларининг бевосита жойнинг ўзида хал этилаётганидан далолат. Шунинг натижасида одамларнинг юқори ташкилотларга мурожатлари камаймоқда, Давлатга, Президентга бўлган ишончлари янада ортмоқда.\nФуқаролар йиғини кенгаши аъзолари, профилактика нозири, милиция лейтенати Сарвар Хўжаев, маҳалламизда беркитилган бошқа масъул идораларнинг вакиллари, тиббиёт ходимлари, жамоатчилик назорати таъсири туфайли жиноятчилик ўтган йилларга нисбатан бирмунча камайишига эришилди. Жорий йилнинг шу давригача вояга етмаганлар ўртасида эса бундай холат умуман содир этилмади.\nДавлатимиз раҳбари Шавкат Мирзиёев БМТ 72-сессиясида сўзлаган нутқи-да дунё ҳамжамиятини ташвишга солаётган муаммолар ҳамда уларга ечим топишга алоҳида эътибор қаратди. Айниқса, тинчлик ва тараққиёт йўлида ҳамкорликни мус-таҳкамлаш, маърифий ва диний бағрикенглик, шунингдек, ёшлар масаласида таклиф ва мулоҳазалари жаҳондаги илғор фикрли кишилар томонидан қўллаб-қувватланмоқда.\nМуҳтарам Президентимизнинг яқинда Хива шаҳрида бўлиб, амалга оширилаётган ишлар билан танишиш баробарида ҳудуднинг келгусида янада гуллаб яшнаши борасидаги кўрсатмалари, халқ депутатлари вилоят Кенгашининг навбатдан ташқари сессиясида сўзлаган нутқида билдирилган фикрлар барчамизни руҳлантирди.\nАҳиллик бор жойда қут-барака бисёр, тинчлик-осойишталик ҳукмрон. Энг асосий мақсад, орзу умидларимизнинг дебочаси ҳам аслида шу. Илоҳим юртимизга кўз тегмасин. Обод ва файзу тароватли маҳалла-лар янада гуллаб яшнасин. Барчамизга жаннатмакон Ўзбекистонимиз бағрида яхши кунлар саодатидан баҳраманд бўлиб, умргузаронлик қилиш бахти насиб этсин.\nшаҳардаги “Дўстлик” маҳалласи фуқаролар


20.04.2018 10:23 0 1290\n«АҚШ мудофаа вазирлиги гипертовушли қанотли ракеталар прототиплари ишлаб чиқариш бўйича «Lockheed Martin» компанияси билан шартнома имзолади», — дея хабар бермоқда «Defence news» газетаси хабарига асосланиб «РИА Новости» ахборот агентлиги.\nГазета маълумотларига кўра Пентагон компанияга 928 миллион доллар ажратишга тайёр эканлигини маълум қилган. Аммо шартнома муддати айтилмаган.\nВазирлик вакили Энн Стефанекнинг маълум қилишича, ушбу лойиҳа Пентагоннинг гипертовушли қурол ишлаб чиқариш доирасидаги икки муҳим лойиҳасининг бири ҳисобланади. Иккинчиси эса АҚШ ҳарбий-ҳаво кучлари ва Мудофаа вазирлигининг Илғор тадқиқот лойиҳалари бошқармаси(DARPA)нинг қўшма лойиҳасидир. Унга кўра гипертовушли ракеталар прототипи 2023 йилгача ишлаб чиқилиши керак.\nЭслатиб ўтамиз, шу йилнинг 1 март куни Россия президенти Владимир Путин Федерал мажлисга қилган мурожаатида дунёда аналоги бўлмаган янги турдаги қуролларни оммага таништирган эди. Тақдимоти ўтказилган қуроллардан «Сармат» ракета мажмуалари, «Буревестник» қанотли ракеталари, «Кинжал» авиация ракета мажмуалари ва лазер қуролларини санаб ўтиш мумкин.\nАҚШ ракета Пентагон\nХориж 26/04, 06:56


Қўшни қиз номуси… » Ўзбекистон янгиликлари – Zamin.uz\nАвтобус бекатида шунча кўп қолиб кетаман деб ўйламаган эдим. Ёнимда ўтирган нотаниш суҳбатдошимнинг гапи ҳеч тугамасди. Аммо у айтиб берган бир воқеа мени шунчалар ўзига жалб қилдики, айрим ота-оналарнинг фарзандларига беэътиборлигидан ачиниб кетдим...\n– Ўша куни ишдан ҳар қачонгидан анча кечроқ қайтаётгандим, маҳалламиз бошида қўшнимнинг қизини бир нотаниш йигит билан турганини кўриб қолдим. Аввалига эътибор бермасликка ҳаракат қилиб бироз юрдим, аммо ориятим чидамади. Уларнинг ёнига бордим. Қўшни қиз уялибгина тескари қараб олди, йигит эса кўкрагини кериб рўпарамга келди. Ҳаётимда ҳеч кимга кўтарилмаган қўлим ўзимга бўйсунмади. Йигит кутилмаган зарбадан ўзини йўқотиб қўйди, бироз орқароқ тисарилди-да, ерга тиззаси билан чўк тушиб олди…\nТеглар: уларни оёқ кечикканимга юрагим Аёлим қолдингиз\n13:11 Интернетдан ошиқ излаган аёл


ЎзА - 675 миллион сўм кредит маблағи эвазига замонавий 2 қаватли бино\n23.08.2018 10:55 Чоп этиш версияси\n675 миллион сўм кредит маблағи эвазига замонавий 2 қаватли бино\nБугунги кунда тиббиёт соҳасига қаратилаётган эътибор туфайли давлат даволаш муассасалари ва хусусий клиникалар ўртасида соғлом рақобат муҳити вужудга келиб, бу ўз навбатида соҳа ривожи ҳамда жойларда аҳолига кўрсатилаётган хизматлар сифати юксалишида муҳим омил бўлмоқда.\nХусусан, Навоий вилоятининг Кармана туманида фаолият бошлаган “Гиёҳ” хусусий корхонасида тиббий хизмат тури кенгайтирилиши натижасида беморларга ташхис қўйиш, таҳлиллар олиш ва даволаш имкониятлари яратилди. Ўтган йили тижорат банкидан муассасанинг қурилиши ҳамда жиҳозлаш ишларига 675 миллион сўм миқдорида кредит маблағи ажратилиб, замонавий 2 қаватли бино бунёд этилди. Айни пайтда тиббиёт масканида 9 нафар малакали ходим томонидан аҳолига 10 турдаги сифатли хизмат кўрсатилмоқда.\n– Дастлаб фаолиятимизни дорихона юритишдан бошлаганмиз, – дейди хусусий корхона раҳбари Ф.Ҳакимова. – Тиббий марказимизда лаборатория, неврология, педиатрия, клиник таҳлил ва бошқа хизматлар кўрсатилади. Муолажалар ҳам шу ерда ўтказилиб, шинамгина 2 кундузги даволаш хонаси ишлаб турибди.\nМуассасада “Устоз-шогирд” анъанаси яхши йўлга қўйилган. Ҳар йили бу ерда Навоий тиббиёт коллежининг ўнлаб битирувчилари амалиёт ўтайди. Соҳага эндигина кириб келаётган мутахассисларга малакали ходимлар бириктирилиб, улар ёшларга бор билим ва тажрибаларини ўргатишади.\nКлиникадаги фитобарда мижозлар учун қувват бағишловчи, тетиклантирувчи ҳамда тинчлантирувчи дамлама, чойлар тайёрланади. Айниқса, беморларда халқ табобати – зулук ёрдамида муолажа ўтказиш ҳам яхши самара бераётир. Физиотерапия хонасида умуртқалараро диск чуррасини даволаш учун махсус траекцион яъни, умуртқани чўзиб, тортиб даволашга мўлжалланган махсус каравот ўрнатилган. Магнитотерапия, ингаляция, электрофарез, дарсанвал, лазер асбоб-ускуналари воситасида физиотерапевтик муолажалар олиб борилади.\nМухтасар айтганда, юртмизда соҳа вакилларига белгилаб берилаётган устувор вазифаларнинг ҳаётга татбиқ этилиши ҳар бир тиббиёт ходимидан юксак масъулият талаб этади. Бунинг самарасида соҳада олиб борилаётган тизимли ишлар ўз натижасини кўрсатмоқда.


Наманганда аёллар футболи мавсуми тантанали равишда очилади\n16.04.2018 18:59 | ПФЛ\n17 апрель куни аёллар футболи бўйича мамлакат чемпионатининг 3-тур доирасидаги баҳсида Наманганнинг “Навбаҳор” клуби ўз майдонида Ғузорнинг “Шўртан” жамоасини қабул қилади. Мазкур учрашув соат 16:00да Наманган шаҳридаги “Баркамол авлод” спорт мажмуаси майдонида бўлиб ўтади.\nАёллар ўртасидаги XXIV миллий чемпионати баҳслари жорий мавсумда илк марта Наманганда ўтказилаётганлиги боис, “Навбаҳор” ПФК раҳбарияти томонидан очилиш маросимини юқори савияда ташкиллаштиришга ўзига хос тайёргарлик кўрилмоқда. Мазкур тадбирда таниқли эстрада хонандалари иштирокида шоу концерт дастури ҳам уюштирилади. Бир сўз билан айтганда, ушбу учрашувга гувоҳ бўладиган, севимли жамоаларини қўллаб-қувватлайдиган мухлис-мухлисалар стадионга ташриф буюрганидан афсусланмайдилар.


ОТМларда 2021/2022 ўқув йили учун тўлов-контракт миқдорлари эълон қилинди - Review.uz\nОлий таълим муассасаларида 2021/2022-ўқув йили учун тўлов-контракт миқдорлари эълон қилинди. Тўловлар миқдори 1 ноябрга қадар эмланган талабаларга бериладиган 10 фоизлик чегирма, стипендияли ва стипендиясиз ҳолда келтирилган.\nТаълим муассасаларига ўқишга қабул қилиш бўйича Давлат комиссияси 2021/2022-ўқув йили учун республика олий таълим муассасаларида тўлов-контракт шаклида йиллик ўқитиш қиймати миқдорларини тасдиқлади. Бу ҳақда Олий ва ўрта махсус таълим вазирлиги матбуот хизмати хабар қилди.\nБундан ташқари, 1 ноябрга қадар коронавирусга қарши эмланган талабаларга базавий контрактнинг (стипендиясиз) 10 фоизи миқдорида чегирма белгиланди.\nМасалан, гуманитар соҳада «Педагогика, шу жумладан касбий таълим» йўналиши бўйича контракт миқдори қуйидагичани ташкил этмоқда:\nбакалавриат — стипендия билан 12,6 млн сўм (ўтган йили пандемия туфайли жорий этилган чегирма билан 10,9 млн сўм эди, ўсиш — 15,7%), стипендиясиз 6,4 млн сўм (5,7 млн сўм) ва 10 фоизлик чегирма билан 5,7 млн сўм;\nмагистратура ва иккинчи мутахассислик — стипендия билан 13,98 млн сўм (12,9 млн сўм) ва стипендия билан 7,7 млн сўм (6,99 млн сўм);\nБазавий контрактлар қиймати


17:00 / 13 май 781 pdf Ўқиш режими + -\nМусулмонлар ҳеч бир юртнинг молу мулкини талаб, олиб кетмаган. Кишиларни Исломга киришга мажбур ҳам этмаган. Уларнинг муомаласи мустамлакачиларнинг номаъқул муомаласига мутлақо ўхшаган эмас. Буни инсофли ажнабий тарихчилар ва олимлар ҳам такрор-такрор қайд этганлар. Хусусан, машҳур олим Томас Орланднинг «Исломга даъват» китобида бу ҳақиқатни тасдиқлайдиган кўпгина ҳужжатли далиллар келтирилган.\n14:30 / 13 май 1248\n08:00 / 14 май 3409\n5611 20:58 / 22.04.2017\n741 15:00 / 18.02.2021\n1401 11:05 / 24.12.2019


Янги кадастр паспорти – бу янги дунёқараш — Teletype\nЯнги кадастр паспорти – бу янги дунёқараш\nКороновирус пандемияси чекина бошлади. Қурувчилар янги уйларни битиришмоқда. Прописка бекор бўлди. Нотариуслар ва Давлат хизматлари марказларига мижозлар ташрифи тобора кўпаймоқда. Уй-жой олди-сотдисини расмийлаштириш жараёни ҳам яқин орада авжига чиқиши кутилаяпти.\nНиҳоят уй-жойли бўлиш насиб этди. Риэлтор таклиф қилган вариант маъқул келди. Уй эгаси ҳам нархдан яхшигина ўтиб берди. Тинч маҳалла. Ҳаммаси биб-бинойидек. Лекин кўнгил хотиржам эмас. Сабаби таниш-билишлар орасида уй оламан деб чув тушганлар йўқ эмас. Шуларни ўйлаб, кўнгил хижил бўлмоқда. Бош қотган. Нима қилиш керак?\nСмарт карта шаклидаги кадастр паспортининг янги намунаси\nБу - уй хариди вақтида ишонч комил бўлиши учун хавфсиз ва замонавий ечим. Бугунги кунда ҳар қандай соҳада технология ўз сўзини айтмоқда. Энди кадастр соҳаси ҳам бундан мустасно эмас. Соҳада замонавий инновацион ечимлар жорий этилмоқда. Бунинг ёрқин мисоли - махсус НФС технологияли микрочипга эга “смарт” яъни ақлли карта шаклидаги кадастр паспортидир. Янги намунадаги кадастр паспорти қуйидаги афзалликларга эга:\n1. Барча кадастр маълумотлари бир жойда ягона маълумотлар базасида сақланади. Смарт карта ичидаги маълумотлар онлайн равишда базага уланган ҳолда кўрилади.\n2. Барча кадастр маълумотлари бир жойда, тартибли, қулай шаклда, тўлиқ равишда жой олади.\n3. Уй-жой билан боғлиқ барча кадастр ишлари доимий равишда электрон қайд этиб борилади ва электрон кадастр тарихи вужудга келади.\n4. Ахборот-коммуникация технологиялари хавфсизлиги юқори савияда ташкил қилинади.\n5. Нотариал идораларда уй-жойни расмийлаштириш вақтида ҳужжатларни кўриб чиқиш жараёни сезиларли равишда енгиллашади.\n6. Смарт карта йўқолиб қолган ёки яроқсиз ҳолга келганда, масофадан туриб блокланади ва қисқа вақт ичида янги кадастр паспорти тақдим этилади.\n7. Геопортал билан интеграция натижасида уй-жойнинг географик майдони ва чегараси тўғрисида ўта аниқ маълумот смарт картадан жой олади.\n8. Махсус мобил илова орқали кадастр паспорти маълумотларини кўриш имкони яратилади. Бунинг учун смарт картани телефонга яқинлаштириш кифоя.\n9. Махсус НФС технологиясига эга микрочипли смарт карта кенг имкониятларга эга. Тез орада уй-жой билан узвий боғлиқ бўлган коммунал, солиқ, ипотека ва суғурта хизматларини смарт карта орқали ишлатишни йўлга қўйиш режалаштирилган.


Султон Абдулҳамид II. У ким бўлган? » Новости Узбекистана сегодня: nuz.uz\nНовости Узбекистана → Чойхона → Султон Абдулҳамид II. У ким бўлган?\n28-12-2019 21:05 0 1075 Рейтинг1 Чоп этиш\nСултон Абдулҳамид II. У ким бўлган?\nСултон Абдулҳамид II 1842 йил 21 сентябрда Истанбулда таваллуд топган. Абдулҳамид II Усмонлилар Империясининг сўнгги ҳукмдори ҳисобланади. У 1876 йил декабрда „Янги Усмонлилар“ жамияти билан боғлиқ либерал гуруҳлар раҳбари Мидҳат пошшо бошчилигида ўтказилган сарой тўнтариши натижасида тахтга чиққан.\nУнинг даврида мамлакатда янги конституция қабул қилинди. Турк султонлари ичида адолатпарварлиги билан ном қозонган Абдулҳамид II, душманлар ҳийлаларига қарши курашиб келди. У жар ёқасидаги Усмонийлар империясини яна 30 йилдан ошиқроқ сақланиб қолишида катта ҳисса қўшган.\nМамлакатда сотқинлар кўплиги, жамиятнинг ғарбга ҳавас қилиши, Султоннинг одилона сиёсати, Ғарб томонидан бузиб кўрсатилиши Султонга нисбатан нотўғри тушунчани келтириб чиқарди.\nТаъкидлаб ўтиш жоиз, Султон Абдулҳамид II ўз одиллиги билан ном қозониб, мамлакатдан ташқaрида ҳам обрў қозонган эди. У панисломизм ғояларини қўллаб-қувватлаган. Абдулҳамид II ички ва ташқи сиёсатда ҳам ижобиий йўл тутди. У доимо халқ манфаатлари учун курашди.\n1903 йилда Германия машҳур Бағдод темир йўлини қуриш ҳуқуқини олди. Ёш турклар деб аталмиш гуруҳ 1909 йил Абдулҳамид II га қарши бош кўтариб, уни тахтдан туширдилар. Султон Абдулҳамид II 1918 йилда маҳбусликда вафот этди.\nAbu Abdulvadud ФБ профилидан.


ОПЕК бош котиби Венесуэлага ташриф буюрди\n11:42 / 16.01.2017\nНефть экспорт қилувчи мамлакатлар ташкилоти ОПЕК бош котиби Муҳаммад Баркиндо 15 январь куни Венесуэлага ташриф буюрди. Бу ҳақда Жанубий Америка давлати нефть вазирлиги хабар қилган.\n"ОПЕК бош котиби нефть бозоридаги вазиятни муҳокама қилиш мақсадида Венесуэла ҳукумати билан учрашади", — дейилади вазирликнинг Twitter микроблогида. У ерда ОПЕК бош котибининг келишига доир суратлар ҳам эълон қилинган.\nВенесуэла президенти Николас Мадуро, ўз навбатида, нархларни барқарорлаштириш учун янги таклифни илгари суриш ниятида эканини билдирган эди. Унинг сўзларига кўра, келаси ҳафтада, ўз таклифи билдирилган мактубларни барча манфаатдор томонларга юборади.\nОПЕК 30 ноябрда нефть қазиб олишни кунига 1,2 миллион баррелга қисқартиришга қарор қилган эди. Ташкилотга кирмайдиган мамлакатлар 10 декабрда кунига 558 минг баррелга қисқартириш борасида битимга келганди.\n15:06 / 25.05.2018


ИИБ ходимига йирик миқдорда пора бермоқчи бўлган шахс қўлга олинди - Darakchi\nИИБ ходимига йирик миқдорда пора бермоқчи бўлган шахс қўлга олинди\nЖИНОЯТ 19.05.2020, 11:55\nЙирик ҳажмда чигит маҳсулотини ўзлаштиришга уринган шахс ички ишлар органи ходимига кўп миқдорда пора бермоқчи бўлди. Бу ҳақда Жиззах вилояти ИИБ ахборот хизмати хабар бермоқда.\nЖиззах вилояти, Ғаллаорол тумани, "Мулкуш" ҚФЙ, Муллабулоқ қишлоғи ҳудудида “Камаз” русумли юк автомашинасидан худди шу русумдаги юк автомашинасига чигит маҳсулоти ортилаётгани ички ишлар органлари ходимларининг диққатини тортди. Суриштирув давомида “Камаз” русумли автоуловда чигит маҳсулотини олиб кетаётган Сирдарё вилояти, Мирзаобод тумани, "Меҳнатобод" ҚФЙда яшовчи, 1971 йилда туғилган, муқаддам фирибгарлик ҳамда пора бериш жиноятини содир этиб судланган А.А. чигитни Қашқадарё вилоятининг Косон туманига олиб кетаётганлигини маълум қилган.\nАммо ички ишлар органлари ходимлари ҳолат юзасидан тегишли тартибда ҳужжатларни расмийлаштиришга киришганларида А.А. ҳужжатларни расмийлаштирмаслик ва юк машинасини чигит маҳсулоти билан бирга Ғаллаорол тумани ИИБ ҳудудидан чиқариб бериш эвазига Ғаллаорол тумани ИИБ ходими Ф.Ж.га 8 миллион сўм миқдорида пора сифатида таклиф қилди. Ходим фуқаронинг хатти-ҳаракатлари ноқонуний эканлиги тўғрисида бир неча марта огоҳлантирган.\nАммо А.А. фикридан қайтмаган. Натижада ички ишлар органи ходими Ф.Ж. мазкур ҳолат тўғрисида Жиззах вилояти ички ишлар бошқармаси раҳбариятига билдирги орқали мурожаат қилди. Билдиргига асосан ўтказилган тезкор тадбирда А.А. ИИБ ходимига 6 миллион 950 минг сўм ҳамда 150 АҚШ долларини пора сифатида берган вақтда далилий ашёлар билан холислар иштирокида ушланди.\nАйбланувчига нисбатан Ўзбекистон Республикаси Жиноят кодексининг 211-моддаси 1-қисми билан жиноят иши қўзғатилган. Ҳолат юзасидан тергов ҳаракатлари олиб борилмоқда.


Ўзбекистон Украинага ёнғин хизмати машиналарини экспорт қилади - Carzone.Uz\nЎзбекистон Украинага ёнғин хизмати машиналарини экспорт қилади\nЎзбекистон Республикасининг Украинадаги элчихонаси биносида “Ўзавтосаноат” АЖ тизимига кирувчи корхоналарда ишлаб чиқарилган маҳсулотлар намойиши бўлиб ўтди.\nУшбу намойишда украиналик тадбиркорлар, Киев шаҳар маъмурияти, автомобиль савдоси билан шуғулланаётган расмий диллерлар ва ОАВ вакиллари иштирок этдилар. Бу ҳақда Ўзбекистоннинг Украинадаги элчихонаси Матбуот хизмати хабар берди.\nR-2, R-4 ва Ravon-Gentra автомобилларининг имкониятлари элчихона ҳовлисида намойиш этилиб, шундан сўнг презентация ўтказилди.\nЎзбекистоннинг Украинадаги фавқулодда ва мухтор элчиси Алишер Абдуалиев меҳмонларни Ўзбекистоннинг имкониятлари, иқтисодий ривожланиши ва автомобиль саноати ҳақида маълумот берди, деб ёзади Qalampir.uz.\nБундан ташқари, ушбу намойишда “Ўзавтосаноат” компаниясидан Сардор Тожиев, “JV MAN Auto-Uzbekistan” МЧЖ ҚК Бош директори Ёлқин Қабулниёзовлар Ўзбекистонда ишлаб чиқарилаётган бошқа автомобиллар ҳақида маълумотлар берди.\nМАN ва “SamAuto” маҳсулотларини Украинага экспорт қилиш масалалари кўриб чиқилди.\nМаълумот учун, RAVON автомобиллари Украина бозорида сотилиши ҳажми бўйича “ТОП-10” рўйхатига киритилган.\n“JV MAN Auto-Uzbekistan” компанияси билан Киев коммунал хизмати ва ёнғин хавфсизлиги хизмати учун машиналар етказиб бериш учун музокаралар олиб борилди.\n#ёнғин хизмати машиналари\nСамарқандда юқори тезликда ҳаракатланиш имконини берувчи «ақлли йўл» қурилади\nМарказий Осиёдаги темир йўлнинг неча фоизи Ўзбекистон ҳудудидан ўтади?


Расулуллоҳ соллаллоҳу алайҳи ва саллам дедилар » Шерлар, туш табири, Афоризмлар, Маноли сузлар 2022 - Vatanda.CoM\nVatanda.Com » Ислом » Расулуллоҳ соллаллоҳу алайҳи ва саллам дедилар\nРасулуллоҳ соллаллоҳу алайҳи ва саллам дедилар\n“Ҳавзим (нинг катталиги) бир ойлик йўлдир. Унинг суви сутдан оқроқ, мушкдан хушбўйроқ ва идишлари самонинг юлдузлари (каби кўпдир). Ундан ичган кимса ҳеч ҳам чанқамас”. Ва яна дедилар: “Мен сизларни ҳавзим олдида кутиб тураман. Ким менинг олдимдан ўтса (ҳавзимнинг сувидан) ичади. Ким ундан сув ичса мудом чанқамас. Менинг олдимга мен таниган ва мени ҳам таниган кимсалар сув ичиш учун келадилар ва мен билан улар ўртасини тўсиб қўйилади”. “Мен: “улар мендан”— деб айтаман. Менга: “Сиз улар сиздан сўнг нима ишлар пайдо қилганларини билмайсиз.”, дейилади. Шунда, мен: “Мендан сўнг ўзгартишлар қилган кишилар узоқ бўлсинлар! узоқ бўлсинлар! “— дейман” (Имом Бухорий ривояти).\nМенга дуо қилинг,сизга ижобат қилурман.(Ғофир сураси 60).


Шикоятини қабулхонаси кўрмаган тадбиркорни Бош вазир шахсан қабул қилади\n01 ноябр 2020, Тошкент вақти: 04:39\nТадбиркорлик фаолиятини қўллаб-қувватлаш ва ҳимоя қилиш тизимини тубдан такомиллаштириш чора-тадбирлари тўғрисида президент Фармони қабул қилинди.\nБу ҳақда хабар қилган Адлия вазирлигига кўра, фармон билан Бош вазирнинг Тадбиркорлар мурожаатларини кўриб чиқиш қабулхоналари ташкил этилди.\nҚабулхоналар фаолиятининг асосий йўналишларидан бири тадбиркорларни ҳамда чет эллик инвесторларни қабул қилиш, видеоконференцалоқа воситасида ва сайёр қабулларни ўтказишдир.\nФармонга мувофиқ, қабулхоналарда тадбиркорларни, чет эллик инвесторларни қабул қилиш ҳар куни амалга оширилади.\nБош вазир мурожаатлари ваколатли органлар томонидан ҳал этилмаган тадбиркорларни, шу жумладан, чет эллик инвесторларни доимий асосда шахсан қабул қилади.\nФармонга оид тўлиқ маълумотлар билан мана бу жойда танишишингиз мумкин.


SpaceX ширкати космик ракетани қўндиришга уриниб кўради\nAҚШдa ҳусусий SpaceX ширкaти 6 янвaрь куни Хaлқaро космик стaнциясигa яна бир юк фaзо кемaсини учиришни режaлaмоқдa.\nШунингдек, ширкaт Dragon юк кемaсини фазога олиб чиқадиган Falcon рaкетaсини океaндaги плaтформaгa қўндиришгa уриниб кўрaди.\nРaкетa Флоридa штати қирғоғидaн 320 километр узоқликдa жойлaшгaн плaтформaгa қўнишидaн олдин 240 километр бaлaндликкa пaрвоз қилиши кутилмоқдa.\nОдaтдa космик кемaни фaзогa олиб чиққaн рaкетa пaрчaлaнгaн ҳолдa океaнгa чўктирилaди.\nSpaceX ширкaти ушбу синови орқaли фазо рaкетaлaрининг кўп мaртa фойдaлaнишгa яроқли экaнини исботлaмоқчи.\nШиркaт рaҳбaри, миллиaрдер Илон Мaск синов қaй нaтижa билaн якунлaнишини олдиндaн aйтa олмaслигини билдиргaн.\nSpaceXнинг Dragon юк фaзо кемaси Хaлқaро космик стaнциясигa 2,2 тонна юкни олиб чиқaди.


Тўқаев ҳукмрон партия таркибидан чиқди | Qalampir.uz\nТўқаев ҳукмрон партия таркибидан чиқди\nОлам\t27 Апрель 15:09 2913\nҚозоғистон Президенти Қосим-Жомарт Тўқаев 26 апрелдан бошлаб ҳукмрон “Amanat” (собиқ “Нур Отан”) партияси раислигидан истеъфога чиққанини ва партияни тарк этганини маълум қилди. Бу қарорини у партиянинг навбатдан ташқари қурултойида эълон қилди.\nУ партиянинг янги етакчиси лавозимига Қозоғистон парламенти Мажилиси спикери Ерлан Кошанов номзодини илгари сурди. Қурултой ушбу номзодни бир овоздан қўллаб-қувватлади.\nШунингдек, қурултой иштирокчилари “Адал” партиясининг ҳукмрон партия билан бирлашишни маъқуллаган.\n“Nur Otan” партияси (“Нур Отан”, таржимаси “Ватан нури”) 1999 йилда Қозоғистоннинг Биринчи Президенти, унга раҳбарлик қилган Нурсултон Назарбоев таклифи билан тузилган. Январь ойида Тўқаев партия етакчиси бўлди, 1 мартдан эса унинг номи “Amanat” деб ўзгартирилди.\nМарт ойи охирида “Адал” сиёсий партияси ҳокимиятдаги партияга қўшилиш ниятини эълон қилиб, Тўқаевнинг иш услубини “қаттиқ ёқтиришини” таъкидлади.\n“Адал” (собиқ “Бирлик”) партияси 2013 йилда “Адилет” ва “Рухоният” партияларининг бирлашиши натижасида тузилган. 2021 йилги парламент сайловларида сайловчиларнинг 3,54 фоизи партия учун овоз берди, партия охирги бешинчи ўринни эгаллаб, парламентга кирмади.\n16 Май 22:21 29251\n16 Май 21:06 27075\n16 Май 22:10 26766\n17 Май 22:31 24680\n17 Май 12:46 21978


Амударё устида Хоразмни Қорақалпоғистон билан боғлайдиган кўприк қурилади | Qalampir.uz\nАмударё устида Хоразмни Қорақалпоғистон билан боғлайдиган кўприк қурилади\nЖамият\t13 Декабрь 2020 16:50 9047\nЎзбекистон Республикаси Президенти Шавкат Мирзиёевнинг Хоразм вилоятига ташрифи давом этмоқда. Вилоят фаоллари билан ўтган йиғилишда долзарб ижтимоий-иқтисодий масалалар муҳокама қилинди. Ҳар бир шаҳар ва туман, маҳаллаларда мавжуд имкониятлардан келиб чиқиб, “ўсиш нуқталари” белгиланди. Бу ҳақда Президент Матбуот хизмати хабар бермоқда.\n“Урганч шаҳрида тўқимачилик ва туризм, Хива шаҳрида туризм ва қурилиш материаллари, Гурлан туманида тўқимачилик ва иссиқхона хўжалиги, Янгибозор туманида иссиқхона ва мева-сабзавотни қайта ишлаш, Тупроққалъа туманида машинасозлик ва электр техникаси каби йўналишларни ривожлантириш мумкинлиги қайд этилди. Шу йўналишларда ишлаб чиқилган лойиҳаларни амалга ошириш учун ҳар бир ҳудудга вазирлик ва банклар раҳбарлари бириктирилди. Барча лойиҳалар 16 мингдан зиёд иш ўрни ташкил этиш имконини беради”, дейилади хабарда.\nЙиғилишда 2021 йилда вилоятда оилавий тадбиркорликни ривожлантириш, ёшлар ва аёллар бандлигини ошириш мақсадларига 500 миллиард сўм кредит ресурси ажратилиши маълум қилинган.\nМаълум қилинишича, вилоятда меҳмонхона ўринларини кўпайтириш, салоҳиятли мамлакатлардан Урганчга доимий ва чартер рейслар ташкил этиш зарурлиги таъкидланган. Ички туризмни ривожлантириш учун транспорт хизматларини яхшилаш, хусусан, Фарғона водийсидан авиа ва темир йўл қатновини йўлга қўйиб, бунинг дастлабки даврида 30 фоизлик чегирма қўллаш бўйича кўрсатма берилган. Кейинчалик бу тажриба Термиз, Самарқанд ва Бухоро шаҳарлари бўйича ҳам қўлланилади.\nФаоллар билан учрашуувда Амударё устида Хоразмни Қорақалпоғистон билан боғлайдиган 413 метрлик кўприк, Қораўзак туманидан Шовот туманигача 79 километрлик темир йўл қурилиши айтилган. Келгуси уч йилда 2 минг 370 километр ички йўлларни таъмирлаш вазифаси қўйилган.\n“Қийин даврда, мураккаб шароитда яшаяпмиз. Ана шу шароитда ҳар бир туман, ҳар бир маҳалланинг ўз ўрни, марралари бор. Хоразмнинг марраси баланд бўлиши керак”, дейди Президент.\nШунингдек, ижтимоий масалаларга алоҳида эътибор қаратилган. Келгуси йили вилоят бўйича 2 минг хонадонли 100 та кўп қаватли уй-жой барпо этиш, ичимлик суви таъминотини яхшилаш бўйича топшириқлар берилган. Таълим, тиббиёт, маданият соҳаларини ривожлантиришга доир чора-тадбирлар белгиланган.\nХоразм Қорақалпоғистон Шавкат Миризёев\n12 Май 14:42 29298\n14 Май 17:53 27179\n12 Май 11:12 19479\n13 Май 18:39 17093


11:04Англия премьер-лигасида ўйнаган россиялик футболчилар 0 10:50Рэшфорд Роналдиньо билан ўйнашни хоҳлайди 0 10:25Англия Премьер-лигасидаги қора мушук, товуқ, сичқон... 1 10:20"Ювентус" асосий ўйинчиларидан бири билан шартномани узайтирди. У ёзда жамоадан текинга кетиши мумкин эди 0 10:08Koronavirus Info. Ўзбекистонда коронавирус инфекцияси билан касалланганлар сони 187 нафарга етди 2 10:04"Битта форма". Қайси футболчи хаёлингизга келди? 27 10:02"Иккита буқа бўлишган". Аршавин фаолиятидаги энг қийин рақиблар кимлигини айтди 3 09:48“Бавария” футболчиси Ла Лигага қайтиши мумкин 0 09:27"Барселона" Гризманни 100 млн еврога сотиши ёки Неймар трансферига қўшиши мумкин 4 09:05Давид Сильва Қатарга йўл олиши мумкин 1 08:45Златан “Милан”дан кетади 2 08:25“Милан” ва “Монако” Пьер учун курашади 0 08:05Кьеллини “Ювентус” билан шартномасини узайтиради 0 07:45Рэшфорд: “Санчо билан битта жамоада ўйнаш насиб қилади деб умид қиламан” 2 07:25Годин: “Лаутаро Гризманндан ўзиб кетиши мумкин” 1\nАнглия премьер-лигасида ўйнаган россиялик футболчилар 0\nАгуэро, Сон, Салоҳ ва бошқалар Англия терма жамоасида! 4\n“Ливерпуль” Стерлингни ортга қайтариши мумкин 21\nКоутиньога АПЛдан кутилмаган ҳаридор пайдо бўлди 3\nАПЛнинг 4 клуби "Ливерпуль" футболчиси билан шартнома имзолашга тайёр 0


Каримов Фонди 1990 йилги Ўш воқеаларини хотирлади ҳамда Леонид Левитиннинг «Ўзбекистон тарихий бурилиш палласида» китобидан парча келтирди. Тегишли маълумот Фонднинг Facebook’даги саҳифасида эълон қилинган.\n«Ҳа, Ўш фожиаси чиндан ҳам рўй берган. Талай сабабларга кўра 1990 йилнинг июнида содир бўлган Ўш воқеалари ҳақида батафсил ёзишни лозим топмадим. Эслатиб ўтай, Асқар Акаевнинг гувоҳлик беришича, ўша миллатлараро тўқнашувда икки кун ичида юзлаб ўзбек ва қирғизлар беҳуда ҳалок бўлди. Республика мўъжиза туфайли иккинчи Қорабоғга айланишдан қутқариб қолинди. Бунда эса Ислом Каримовнинг қатъий сиёсати муҳим аҳамият касб этди.\nАэропортдан келиш йўли ҳамда шаҳар кўчалари бўйлаб минглаб одамлар Каримовга пешвоз чиқадилар. Давлат арбоби келиши билан боғлиқ бундай оммавий завқ ва ҳаяжонни бундан олдин ҳам, кейин ҳам кўрмадим. Қўлида гул тутган одамлар (ўшанда март ойи эди) худди мусобақалашгандек икки республика раҳбари кетаётган машиналар йўлига гулдасталар ташлаган эди. Кортеж эса издиҳом орасида тўхтаб-тўхтаб борганди», - дейилади эълон қилинган маълумотда.


Ҳизмат кўрсатиш | O'ZPROMHOLODMONTAJ\nҲизмат кўрсатиш бўлими малакали хизмат кўрсатишни амалга оширади ва Ўзбекистон Республикасининг вазифалари ва муассаларида мавжуд бўлган ускуналарни профилактика қилишни, шунингдек, дастлабки эҳтиёт қисимларини ишлаб чиқарувчидан алмаштириш билан кичик ва капитал таъмирлашни амалга оширади.\nO’ZPROMHOLODMONTAJ MChJ Ўзбекистиондаги ягона ваколатли ўрнатиш ва ҳизмат кўрсатиш маркази бўлиб, у CIAT (Франция), саноат миқсида хавони мўтадиллаш, ветиляция, иситиш ва совитиш учун асбоб-ускуналар ишлаб чиқариш бўйича Европа етакчи ускуналаринни таъмирлаш ишларини бажаради.\nO’ZPROMHOLODMONTAJ MChJ ҳизмат кўрсатиш бўлинмасининг асосий фарқи шундаки, мутахассислар катта тажрибага ва юқори малакага эга, чунки уларнинг асосий билимлари ва тажрибаларидан ташқари, улар иқлим ускуналари ишлаб чиқарувчи энг йирик заводларида чуқур билимга эга бўлди. Ҳизмат кўрсатиш ва таъмирлаш ишларини бажариш учун юқори даражадаги ҳавфсизлик омилига эга бўлган энг замонавий ускуналар ва аксессуарлар қўлланилади. Ускунаниг техник холатини ва унинг ишини кун давомида мониторинг қиламиз.\nХизмат кўрсатиш бўлими вазифасига қуйидагилар киради:\nПрофилактика ва хизмат кўрсати ишлари учун режалар ва тадбирларни ишлаб чиқиш.\nУскунанинг техник ҳолати ва унинг ишини кун давомида кузатиб туришни олиб бориш.\nАсосий техник кўсаткичлар тавсифи билан ишлайдиган ускуналар кўрсакичлари журналда ифода этиш.\nКундалик профилактика ишларини олиб бориш.\nУшбу жихоз учун техник ҳужжатларда белгтланган талабларга мувофиқ парваришлаш ишларини олиб бориш.\nИқлим ускунасини диагностика қилиш ва ўз вақтида ишлаш режасидаги энг сезиларсиз ўзгаришларни аниқлаш.\nНосозликлар сабабларини аниқлаш ва уларни йўқ қилиш усулини аниқлаш.\nҲар қандай мураккаблик ва конфигурациядаги ҳар қандай иқлим ускуналарни жорий ва капитал таъмирлаш амалга оширамиз.\nБизнинг хар бир объектимиз учун мижознинг эҳтиёжларини тўлиқ қондириш учун шаҳсий ҳизмат пакетини ишлаб чиқамиз. Ҳизмат кўрсатиш бўлими мутахассисларининг сай-ҳаракатлари энг кам иқтисодий харажатлар билан мукаммал меҳнат шароитида қурилиш мухандислик тизимларини сақлаб қолишга қаратилган.


Ўзбекистонда амалга оширилаётган ислоҳотлар дунё эътирофига сазовор бўлмоқда\nЎзбекистон Республикаси Олий Мажлиси Қонунчилик палатаси, халқ депутатлари вилоят, туман ва шаҳар Кенгашларига 21 декабрь куни бўладиган сайловларни кузатиш учун келган хорижий кузатувчилар мамлакатимизда фуқаролар сайлов ҳуқуқининг амалда ижросини таъминлаш мақсадида халқаро талабларга тўла жавоб бера оладиган сайлов тизими яратилганини таъкидлашмоқда.\nДатук Сери Муҳаммад Ҳошим, Малайзия Марказий сайлов комиссияси раисининг ўринбосари:\n– Ўзбекистон жуда тез суръатларда ривожланмоқда. Сайловда иштирок этиш учун кўплаб чет эллик ва халқаро кузатувчилар келгани ҳам Ўзбекистонда амалга оширилаётган ислоҳотлар жараёнига қизиқиш катта эканидан, унинг халқаро нуфузи ортиб бораётганидан далолатдир.\nКейинги йилларда Ўзбекистон қонунчилигига киритилган муҳим ўзгартиш ва қўшимчалар парламент ва сиёсий партиялар ўрнини қонуний жиҳатдан янада кучайтиради. Бу галги сайлов Ўзбекистон келажаги учун муҳим воқеадир. Ушбу жараёнга жиддий тайёргарлик кўрилганига гувоҳ бўлдик. Сайловнинг самарали ўтишида Ўзбекистон фуқароларининг, айниқса, ёшларнинг ҳуқуқий саводхонлиги ва ижтимоий-сиёсий фаоллигини оширишга алоҳида эътибор қаратилгани диққатга сазовор. Бу борадаги тажрибаларни ўргансак арзийди.\nТояма Киёхико, Япония юқори палатаси депутати, Япония – Ўзбекистон дўстлиги парламенти лигаси бош котиби ўринбосари:\n– Ўзбекистон барча соҳаларда улкан ютуқларни қўлга киритмоқда. Мамлакатингизда тараққиёт ва фаровонлик йил сайин юксалиб бормоқда. Бу Президент Ислом Каримов томонидан белгиланган тараққиёт йўли нақадар тўғри эканининг ифодасидир. Буни барча халқаро экспертлар қатори мен ҳам юксак баҳолайман.\nЎзбекистоннинг сайловга оид қонунчилиги билан танишиб, уларда сайлов кампаниясининг очиқ ва ошкоралигини таъминлашга алоҳида эътибор қаратилганига гувоҳ бўлдим. Мамлакатингизда тўртта сиёсий партияга сайлов жараёнида тенг ва кенг имкониятлар яратилган. Сайловда муносиб номзодлар сайланишига ишонаман.\nАндреас Яном, Германия Бундестаги референти:\n– Юртингизда сайлов тизимининг тўлиқ шакллангани, халқаро нормаларга жавоб берадиган қонунлар ишлаб чиқилиб, амалга жорий этилгани, сайловчиларнинг эркин, яширин овоз бериши учун барча шароит яратилгани халқингизнинг улкан ютуғидир. Муддатли ҳарбий хизматни ўтаётган Ватан ҳимоячиларининг ҳам сайловда иштирок этиши учун қулай шароит яратилгани эътиборимни тортди.\nБиз, кузатувчиларга сайлов куни ўзимиз истаган участкага бориб, сайлов жараёнини кузатиш ҳуқуқи берилган. Бу сайловга тайёргарлик ишларини чуқурроқ ўрганиш учун катта имкониятдир. Мен Самарқандга бориб, сайлов округлари ва участкаларини кўрмоқчиман. Ишонаманки, ушбу муҳим сиёсий воқеа муваффақиятли ўтади.\nФотис Фитсилис, Греция парламенти департамент бошлиғи:\n– Ўзбекистон Республикаси парламенти сайловида кузатувчи сифатида иштирок этаётганимдан мамнунман. Мамлакатингизда фуқароларнинг сайловда қатнашиши учун барча имкониятлар, сайлов ҳуқуқини, ўз хоҳиш-иродасини эркин ифодалаш, қонуний манфаатларини рўёбга чиқариш ва ҳимоя қилиш ҳуқуқини таъминлаш учун барча шарт-шароит ва ҳуқуқий асос яратилган.\nГреция Ўзбекистон билан ҳамкорликни янада кенгайтириш ва мустаҳкамлашга алоҳида эътибор қаратади. Мамлакатларимиз ўртасидаги ҳамкорлик келгусида янада тараққий этиши тарафдориман.\nЁнг Жо Ли, Кёнхи университети профессори (Жанубий Корея):\n– Мамлакатингизда жорий йилнинг июнь ойида ўтказилган “Ўзбекистонда озиқ-овқат дастурини амалга оширишнинг муҳим захиралари” мавзусидаги халқаро конференцияда иштирок этган эдим. Ўшанда мамлакатингизнинг қишлоқ хўжалиги саноатида эришаётган оламшумул ютуқларига ҳавас қилгандим. Ўзбекистонга сайлов жараёнларини кузатиш учун хориждан юзлаб мутахассислар таклиф этилгани мамлакатингизда демократияни мустаҳкамлаш борасида улкан ишлар амалга оширилаётганидан ва эркин сайлов тизими яратилганидан далолат бериш билан бирга, сайлов жараёнларининг очиқ ва ошкора ўтишини тўлиқ таъминлашга хизмат қилади.\nЎзбекистонда Президент Ислом Каримов ташаббуси билан таълимнинг барча босқичини, хусусан, олий таълимни изчил ривожлантиришга ғоят улкан эътибор қаратилади. Мамлакатингиздаги кўплаб олий ўқув юртлари хорижнинг илғор ва нуфузли таълим даргоҳлари билан фаол ҳамкорлик қилиши ҳавас қилса арзигуликдир. Ўзбекистонда чет элнинг қатор обрўли университетларининг филиаллари фаолият юритаётгани мамлакатингизда бошқа жабҳалар қатори таълим соҳасини жадал ривожлантириш ва мазкур йўналишда халқаро ҳамкорликни мустаҳкамлаш борасидаги кенг кўламли ишларга ёрқин мисол бўла олади.\nИнна Стеценко, Болтиқ халқаро академияси проректори, профессор (Латвия):\n– Латвияда Ўзбекистонга иқтисодий ва ижтимоий жиҳатдан барқарор ривожланаётган мамлакат сифатида алоҳида эътибор билан қаралади. Ўзбекистон ўзи танлаган тараққиёт йўлидан оғишмай бораётгани, мамлакатингизда барча соҳаларни изчил тараққий эттиришга улкан эътибор қаратилаётгани таҳсинга сазовор.\nПарламент сайловларида Ўзбекистон аҳолисининг сиёсий фаоллиги яққол кўзга ташланмоқда. Бунда оммавий ахборот воситаларининг ҳиссаси катта бўлаётганини таъкидлаш керак. Сиёсий тадбирга тайёргарлик жараёнини ёритиш ва номзодларнинг дастурларида илгари сурилган йўналишларнинг мазмун-моҳиятини очиб беришда барча оммавий ахборот воситалари имкониятидан самарали фойдаланилаётгани, сайловга оид кўплаб тадбир ва брифинглар ўтказилаётгани аҳамиятлидир.\nЎзбекистон сиёсий партиялари фаолияти, уларнинг дастурлари билан яқиндан танишдим. Халқингиз фаровонлигини янада ошириш, кичик бизнес ва хусусий тадбиркорликни ривожлантириш, аҳоли, жумладан, она ва бола саломатлигини мустаҳкамлаш каби кўплаб аниқ мақсад ва вазифаларни қамраб олган бундай ижтимоий-иқтисодий дастурлар долзарблиги билан менда катта таассурот қолдирди.\nСайёра Шоева, Ирода Умарова, Нодира Манзурова, ЎзА


Фарзандларини еру кўкка ишонмай юрган Фотимани Аллоҳнинг яна бир имтиҳони кутарди. Бир куни гўдак ўғли Муҳаммад атак-чечак қилаётиб, йиқилди. Шунда ерда ётган бир шохча унинг кўзига зарар етказди. Орадан уч-тўрт кун ўтгач она фарзандининг кўрмаётганини билди. Фотима дунёни унутди, Аллоҳга нола қилди. Шу топда ўғлининг кўра олиши эвазига ҳамма нарсасини беришга тайёр эди. Катта ўғли билан бирга бухоролик машҳур табибникига жўнашди.\nҚартайган, кўзлари қисиқ, титроқ қўлли табиб ўғлини обдон синчилаб кўриб, даволашга ожиз эканини айтди. «Шифо ёлғиз Аллоҳдан!» деб таскин ҳам берди. Фотима табиб ҳузуридан бўшашиб, оёқ-қўли ҳолсиз қайтди.\nШу соатдан бошлаб Фотима саросимага тушди. Неча кундир, тунлари бедор, кундузлари рўзадор. Аллоҳга илтижо билан ёлворади, фарзандининг касалига шифо сўрайди.\nАна шундай кунларнинг бирида жуда толиқиб, озроқ ухлаган эди, туш кўрди. Ҳасса тутган баланд бўйли, юзи нурли, кўркам соқолли бир қария тушига кирди. Кейин билса, бу зот Иброҳим халилуллоҳ (алаҳиссалом) эканлар. У киши Фотима қаршисига келиб, унга хурсанд ҳолда: «Эй аёл, Аллоҳга кўп ёлбориб йиғлаганинг, тинмай дуолар қилганинг самарсиз кетмади, меҳрибон Аллоҳ ўғлингга кўзларини қайтариб берди», деди.\nУйқудан юраги ҳаприқиб уйғонди. Шошилинч ўғли ётган хонага чопди. Кириб қараса, кўзи яна ҳаммаёқни кўра бошлаган ўғли ўринда жилмайиб ётарди. Аёл умид-илтижоси мукофотига берилган бу яхшиликдан чексиз севинди. Аллоҳга ҳисобсиз шукрлар айтди, ҳамду сано йўллади.\nОнаси суюб-ардоқлаб ўстирган бу бола кейинчалик ҳадис илмининг султони, улуғ муҳаддис Муҳаммад ибн Исмоил Бухорий (Имом Бухорий) бўлиб етишди.\n“Ҳидоят” журналидан олинди.\nDilmurod Doʻst. “Onalar onasi”\nOnasi nima derdi\nSamarqand. Imom al Buxoriy maqbarasi\nBilasizmi / Биласизми, Mashhurlar hayoti / Машхурлар хаёти


Меҳр-оқибатга ошно болалар - Халқ сўзи\nМеҳр-оқибатга ошно болалар\n14:51 01 Декабрь 2021 Жамият\nСирдарё вилояти Гулистон шаҳридаги 12-умумтаълим мактаби ўқувчилари Халқаро ногиронлар куни муносабати билан “Меҳрли юраклар” акциясини ўтказди. Ушбу хайрли тадбирга ўқувчи-ёшлар билан бирга мактаб ўқитувчилари, ота-оналар ҳам бош қўшдилар.\nМазкур таълим маскани ёшлар етакчиси Гулноза Назарованинг маълум қилишича, акция шифохоналарда мураккаб ва узоқ даволанишни талаб қиладиган касалликларга чалинган болалар ҳолидан хабар олиш мақсадида ташкил этилди. Ва мактаб сардорларидан иборат гуруҳ Сирдарё вилоят болалар шифохонасининг гематология, неврология ҳамда кардиология бўлимларидаги 80 нафарга яқин ногиронлиги бор бемор ўғил – қизлар ҳузурида бўлишди. Турли совға-саломлар улашиш баробарида уларга меҳрли сўзлари билан далда беришди.\n– Бундай меҳр-саҳоват тадбирлари болалар тарбиясида катта аҳамиятга эга,– дейди мазкур мактаб директори Малика Алимардонова. – Яъни шундай тадбирлар орқали улар бемор тенгдошларига умид, шодлик улашиш билан бирга эзгуликка йўғрилган меҳр-оқибатли бўлишдек юксак қадриятимизни қалбларига янада мустаҳкам жойлайди.\n#“Меҳрли юраклар” акцияси


Тадқиқот: Дунёдаги ҳар олтинчи бола уруш ҳудудида яшайди » Новости Узбекистана сегодня: nuz.uz\nНовости Узбекистана → Жахонда → Тадқиқот: Дунёдаги ҳар олтинчи бола уруш ҳудудида яшайди\n15-02-2020 22:52 0 721 Рейтинг0 Чоп этиш\nДунёда деярли ҳар олтинчи бола уруш ҳолатида ўсади. Фақатгина 2018 йилнинг ўзида 415 миллион бола қуролли тўқнашув ҳудудларда яшади деб ёзади xalq so'zi нашри.\n“Save the Children” хайрия ташкилоти тадқиқот ўтказди ва 2010 йилга нисбатан бу кўрсаткич 37 фоизга ошганини аниқлади.\nДунёдаги болалар учун энг хавфли давлатлар Афғонистон, Конго, Ироқ, Яман, Мали, Нигерия, Жанубий Судан, Сурия, Сомали ҳамда Марказий Африка Республикаси бўлди.\nШунингдек, Африкадаги ҳар тўртинчи бола инқирозли минтақаларда яшайди ва улар жами 170 миллион ҳисобланади.\nБундан ташқари, 2018 йилда можаролар зоналарида 12 125 нафар бола ўлдирилган ёки жароҳатланган, бу 2017 йилга нисбатан 13 фоизга кўпдир.\nЯрим ҳарбий гуруҳлар томонидан 2500 бола ўғирланган, улардан 80 нафари ўғил болалар бўлган. 2015 — 2018 йилларда 65 мингга яқин бола қуролли можароларга мажбуран жалб қилинган.\nДунёнинг қайноқ нуқталарида болаларга нисбатан зўравонлик ҳолатлари кескин ошди. 2010 йилдан бери ҳарбий ҳаракатлар пайтида болаларга нисбатан 170 мингдан ортиқ зўравонлик ҳолатлари қайд этилган.\nФақатгина 2018 йилнинг ўзида болаларга нисбатан зўравонлик ва шафқатсиз ҳаракатларнинг 24 мингдан ортиқ ҳолати аниқланди. Ушбу ҳолатларнинг ярми қотиллик, ҳаво ҳужумлари ёки миналар портлаши натижасида содир бўлган ҳолатлардир.


Исо Масиҳнингнинг кўриниши — Dilkashradio.com\nИсо Масиҳнингнинг кўриниши\nАссалому алайкум. Инсониятнинг Худо билан ярашувига сабабчи бўлган Исо Масиҳни шунча йиллардан бери турлича тасвирлаб келишади. Аслида Унинг кўриниши қандай бўлган? Исонинг суратлари Унинг Ердаги ҳаётидан анча кейин пайдо бўла бошлаган. Шунинг учун ҳеч ким Унинг кўриниши аниқ қандай бўлгани ҳақида ҳеч нарса дея олмайди. Муқаддас Китобда Исонинг ташқи кўринишига унча кўп эътибор қаратилмаган. Ишаъё китобида шундай дейилган: “Унда на чирой, на буюк бир кўриниш бор эди; биз Уни кўрдик, Унда бизни Ўзига тортадиган кўриниш йўқ эди”. Унинг кўриниши қандай бўлганининг фарқи йўқ, чунки муҳими Унга ишониш. Исо шогирди Тўмага шундай деди: “Сен Мени кўрганинг учун ишондинг. Кўрмай ишонганлар қандай бахтлидирлар!” Кўпинча расмларда Исонинг танаси ранги оқ-сариқдан келган, сочлари қизғиш ва кўзлари мовий қилиб тасвирланганини кўрамиз.\nАфрика рассомчилигида эса Унинг тана ранги тўқроқ қилиб тасвирланса, Осиё рассомлари Уни осиёча кўзлар билан тасвирлайди. Лекин табиийки, бу тасвирларнинг ҳаммаси ҳақиқатдан узоқда. Ахир Исо яҳудий бўлган. Шундай экан, Исо ташқи кўринишдан яҳудий кишисига ўхшаган бўлиши мумкин. Асосан ғарбий яримшарда яшовчилар Масиҳнинг издошларидир, деб ҳисоблашади. Лекин масиҳийлик эътиқоди аввало Яқин Шарқда бошланган ва у ердан бутун ер шари бўйлаб тарқалган. Инжил бизга Исога имон келтирувчилар ҳар хил миллатлардан, барча қабилалар, халқлар ва тиллардан бўлган одамлар бўлишини айтади. Ғарбда ўзини масиҳийман, деб ҳисоблаганларнинг ҳаммаси Исонинг ҳақиқий издошларидир, дея олмаймиз. Исо шундай деган: “Тор эшикдан киринглар! Чунки ҳалокатга элтувчи йўл кўп энли, дарвозаси эса кенгдир… Ҳаёт сари элтувчи йўл эса танг, эшиги жуда тордир. Бу йўлни топадиганлар оз”. Ёлғиз Худованд одамларнинг юракларини билади.\nКим У томонга ҳақиқатан бурилди-ю, ким бурилмади. У одамларнинг ирқига қараб ажратмайди. Бугунги кун замонавий дин “олимлари” Исони ўзларига қандай қулай бўлса, шундай тақдим этишни хоҳлайдилар. Улар Исодаги ўзларининг таълимотига мос келмайдиган жиҳатларни инкор этмоқчи бўладилар. Уларга асосан, доно, илҳомлантирувчи ва заковатли Исо керак. Муқаддас Китобда учрайдиган бу каби хислатларнинг барчасини улар тарихий ва қабул қилса бўладиган факт сифатида тан оладилар. Лекин Исонинг куч-қудрати, илоҳийлиги, гуноҳларни кечира олиш ҳақидаги ёзувларнинг барчасини рад этишади. Агар биз Исонинг бу тасвирини қабул қиладиган бўлсак, унда савол туғилади: Хўш, агар Исо бор-йўғи илҳомлантирувчи устоз бўлган бўлса, унда нега Уни азоблаб, хочга михлашди? Ва яна, агар Исонинг Ўзи ҳақида айтганларини рад этадиган бўлсак, Унинг ҳаёт ҳақида айтганларига қандай суяна оламиз ва Унинг Ўзини қандай таниб-била оламиз?\nУнинг илк издошларини Исонинг гуноҳларимиз учун ўлими ва мўъжизавий қайта тирилиши ҳақида эълон қилишга ва бу учун ҳатто ўлимгача боришларига нима мажбур қилди? Агар Исо фақатгина ўқитувчи бўлган бўлса, Худо бўлмаган бўлса, унда нима учун сон-саноқсиз шогирдлари ўз имонларини ҳимоя қилиб, У учун жон бердилар? Исо ― Худонинг Ўғли ва бир вақтнинг ўзида Устоз ҳам, Муқаддас Китобда У ҳақда ёзилганларнинг барчаси эса тарихий ҳақиқатдир, деб тан олишимиз мумкинми? Исони бошқа маълумотлар орқали таниб-билишдан кўра, У бизни Муқаддас Китоб-Худонинг Сўзи орқали Уни тиниб-билишга чақиради. Биз Унинг ёнига келишимизни ва Унинг Ўзи бизга Ўзи ҳақида гапириб беришни ҳоҳлайди. Шунинг учун ҳозироқ “Юҳанно” деб номланувчи бўлимни ўқиб, Уни таниб-билишни бошлашингиз мумкин.\nНега болалар тунда ухламайди? 2 қисм


АҚШ разведкаси Путиннинг апрелда саратондан даволангани ҳақида маълум қилди\nАҚШ разведкаси Россия президенти Владимир Путиннинг апрель ойида онкологик хасталикдан даволаниш курсларини ўтказгани ҳақида ҳисобот тайёрлади. Бу ҳақда бир йўла уч манбага таяниб, Newsweek журнали маълумот берган.\nШунингдек, ҳисоботда март ойида Россия президентига суиқасд уюштирилгани қайд этилган.\nNewsweek’нинг ёзишича бу Владимир Путиннинг соғлиғи ҳақида Оқ уй учун тайёрланган тўртинчи ҳисобот (ҳисоботларнинг қайси муддатлар учун тайёрланганига аниқлик киритилмаган). Аввалги икки ҳафта олдин тайёрланган ҳисоботда Путиннинг ҳолати оғир эканлиги, унинг «ўлим тўшаги»да эканлиги ёзилганди. Журналдаги маълумотларга кўра энди Путиннинг соғлиғида ижобий ўзгаришлар кузатилган.\nҲисобот муаллифлари Россия президентининг оммавий баёнотларидаги фото ҳамда видеоматериалларни ҳам таҳлил қилган.\nВладимир Путиннинг соғлиғида муаммолар кузатилгани, унинг онкологик касалликка чалингани ҳақидаги гап-сўзлар сўнгги ойларда ОАВда кўп тарқалмоқда. 2022 йил май ойида Путиннинг саратонга чалингани ҳақида режиссёр Оливер Стоун ҳам гапирганди. «Проект» нашри Путиннинг шифокорлар гуруҳи ҳамроҳлигида юргани, улар орасида онкологик касалликлар ва қалқонсимон без муаммолари бўйича мутахассислар ҳам борлиги ҳақида ёзган.\nРоссия ташқи ишлар вазири Сергей Лавров май охирида «ақлли одамлар» Путинда қандайдир хасталик ёки соғлиғи билан боғлиқ муаммоларни кўра олмаслиги ҳақида баёнот берган.


"Қўқон-1912": Яхши натижа, катта мақсад ва кўплаб муаммоларга эга клуб!\n27 декабрь, 2020, 12:00\nКлуб матбуот хизматидан изоҳ.\nЎзбекистон Coca Cola Суперлигаси якунларига кўра, “Қўқон-1912” мусобақани 5-поғонада якунлади. Клуб мавсум давомида беқарор ўйинлар намойиш этиб келди. Жуда кўплаб учрашувларда турнир аутсайдерларига очколар улашди. Акс ҳолда, жамоани янада юқорироқда, медаллар зонасида ҳам кўришимиз мумкин эди. Шунингдек, қўқонликларнинг чемпионат фаворитларига қарши беллашувларда жуда кам ғалабага эришганига гувоҳ бўламиз. Жамоа ҳимояси қанчалик кучли бўлмасин, ҳужумдаги футболчилар ўз вазиятларидан унумли фойдаланиб, ғалабаларни таъминламас экан, натижалар кўнгилдагидек бўлмайди. Ҳужум чизиғидаги муаммони оддий статистика исботлаб беради: жамоа тўпурари ҳимоячи Мурод Холмуҳаммедов (12 та гол)! Марказий ҳужум вакиллари Филип Раевац, Шоҳназар Норбеков ва Сухроб Бердиевнинг голларини умумлаштирсак, 6 та чиқади, холос. Шундан келиб чиқадиган бўлсак, “Қўқон-1912”нинг мавсумни 5-ўринда якунлаши тушунарли.\nКубокда таркибдаги камчиликлар панд берганини кўрдик. “Пахтакор”нинг ярим финалда уларни мутлақ мағлубиятга учратиши кутилган эди. Жамоани легионерлар тарк этди. Мамлакат чемпионларига қарши беллашувда Бахтиёр Ашурматов академия футболчиларидан ҳам фойдаланишга мажбур бўлди. Қўқонликлар Испания терма жамоаси эмасдики, ҳужумчисиз ҳам катта ютуқларга эриша олса! Клуб матбуот котиби Акрамжон Мамадалиевдан легионерларнинг кетиши ҳақида сўраганимизда қуйидагича жавоб олдик:\nЛегионерлар билан шартномамиз жорий йилнинг 1-декабригача амал қилар эди. Қисқа муддатли кубок учун шартномаларни узайтирмасликка қарор қилинди. Йосович қайтиши мумкин, аммо ҳозирча бир нарса деб бўлмайди. Янги йилдан сўнг, бу борада аниқ гап айта олишимиз мумкин бўлади.\nБу мавзу хусусида “Қўқон-1912” клубининг бош мураббийи Бахтиёр Ашурматов ҳам “Пахтакор”га қарши Кубок ярим финали учрашувидан сўнг гапириб ўтди:\nФутболчиларимиз борларини беришди. Уларга ҳеч қандай эътирозим йўқ. Рақиб сафида яхши ижрочилар йиғилганлиги, захирадан майдонга тушган футболчилар ҳам ўйинни кучайтира олгани якунда ўз сўзини айтди. Учрашув олдидан таркибимизда юз берган йўқотишлар ҳам ўйинимизга таъсир қилди. Захирамизда ўйинни кучайтира оладиган футболчилар қолмаганини ҳам таъкидлаш жоиз. Мухлислар ҳужумни кучайтиришни талаб қилишди. Норбековни туширдик, афсуски, Шоҳназар ўйинга тайёр эмас эди. Энди янги мавсумга жиддий тайёргарлик кўрамиз.\nЛегионерларимиз 11 ой давомида уйларига боришмаганди. Биласизлар, Йосович жароҳатланган. Барибир у қолган баҳсларда майдонга туша олмасди. Шуни ҳам инобатга олган ҳолда легионерларга рухсат бердик. Иван янги мавсумда ҳам жамоамиз сафида ўйнаши мумкин”.\n“Transfermarkt.de” нашри маълумотларига таянадиган бўлсак, клубдаги 5 та футболчи: Жасур Ёқубов, Аваз Маматхожиев, Ойбек Рустамов, Муҳаммаданас Ҳасанов ва Иқбол Маликжоновдан ташқари ҳаммада 31-декабрь санасида шартнома муддати тугайди. Хўш, қолган футболчиларнинг келажаги нима бўлади?\nУшбу савол билан мурожаат этганимизда, матбуот котиби қуйидаги фикрларни билдирди:\nАйни пайтда клубимиздаги барча футболчилар билан шартнома узайтириш ишлари олиб борилмоқда. Келгуси мавсумда деярли барчалари биз билан бўлади. Жамоа етакчиларининг ҳам клубда қолиши кутилмоқда.\nДемак, келгуси мавсумда қўқонликлар таркибининг ўзаги сақланиб қолади. Куни кеча клуб расмий “Телеграм” саҳифаси Мўмин Мелиев ва Фарҳод Бекмуродов харидини расман эълон қилди. Демак, клуб раҳбарлари ва мухлисларининг азалий орзуси ҳисобланган халқаро майдон йўлланмаси учун жиддий кураш бошланмоқда. Аммо ушбу жамоадаги баъзи бир жиҳатлар ҳали Осиё даражасида эмасдек. Аввало, майдон ҳолати. “Пахтакор”га қарши кубок ярим финалини қабул қилган “Марказий” ўйингоҳи Суперлига талабларига ҳам жавоб бермаса керак. Ҳа, майдон чими масалаларини ҳал қилиш жуда кўп вақт ва маблағ олади. Аммо водийда стадионлар кам эмас-ку! “Бухоро” клуби минглаб мухлислари армиясини 2020 йилдан маҳрум этиб бўлса-да, стадионини реконструкция қилмоқда. Уй учрашувлари Қашқадарёдаги “Баҳром Вафоев” стадионида ўтказилди. Бухородан Мубораккача бўлган йўл қарийб 90 километрни ташкил этади. Қўқон ва Яйпан ўртасидаги масофа бундан 3 баробар кам. Шунингдек, вилоят маркази Фарғона шаҳридаги “Истиқлол” стадиони ҳам миллий чемпионатимиз ўйинларини қабул қила олиш даражасида. Пандемия давридаги иқтисодий қийинчиликлар бу борадаги муаммолар учун баҳона бўла олмайди. Чунки, бу каби камчиликлар аввал ҳам мавжуд эди. Стадиондаги ёритиш тизими билан боғлиқ муаммолар мавсум аввалида ПФЛ томонидан қайд этилганди. Маълумотларга кўра, Қўқондаги “Марказий” стадион ёритиш тизими Суперлиганинг 14 жамоаси ичидаги энг ёмон кўрсаткичга эга. Қўқонликлар стадионида ёруғлик даражаси 100 люксни ташкил этади. ПФЛ қарорига кўра, келгуси мавсумдан ёритилиш даражаси 1200 люксдан камроқ бўлган стадионларда Суперлига баҳслари ўтказилишига рухсат берилмайди.\nМолиявий қийинчиликларни гапириш мутлақо ноўрин. Жамоага керагича наф келтира олмаётган легионерларга пул сарфлашдан кўра, келгусида ўзимиз учун фойда келтирадиган ишларга сармоя киритиш муҳимроқ.\nБундан ташқари, стадионда матбуот хизмати ходимларига яратилган шароитлар ҳам тўла-тўкис, деб бўлмайди. Бундай муаммо миллий биринчилигимиз жамоаларининг бир нечтасида мавжудлиги рост. Аммо Суперлигада 5-ўринни эгаллаган ва медаллар учун ҳам даъвогарлик қилган клубга бу каби ҳолатлар ярашмайди, назаримда. Яна Ўзбекистон Кубоги ярим финалидаги ўйинга эътиборингизни қаратишга мажбурмиз. “Пахтакор”га қарши беллашув давомида бир қатор журналистларга медиа трибунада жой етишмай қолди. ОАВ вакиллари учун ажратилган зона анчагина тор. Тасаввур қилинг, “Қўқон-1912” ОЧЛ ёки ОФК кубогида иштирок этиш йўлланмасини қўлга киритди. Қўқондаги ўйинни ёритиш учун борган журналистларнинг ярми тик оёқда…\nАлбатта, бу нуқсонларнинг келгусида бартараф этилишидан умидвормиз. Танқид - келажак меваси, дейишади. 2021 йилги мавсумда Суперлига тахти учун талашадиган клубларимиз қаторида “Қўқон-1912”нинг ҳам бўлишини чин юракдан хоҳлаймиз. Биз қолган жамоалардан кутганимиз каби улардан ҳам ривожланиш ва ишга профессионал ёндашувни талаб қиламиз, холос.\nИлтимос хужумда муаммо булса номон Хасановни чакиринглар


Таъкидлаш лозимки, қонун лойиҳаларининг муҳокамаларида қатнашиш учун ёшларни жалб этиш парламент қуйи палатаси фаолиятидаги янгиликлардан бирига айланди. Ўзбекистон ёшлар иттифоқи вакиллари Қонунчилик палатаси қўмиталари ҳузурида фаолият юритаётган эксперт гуруҳлар таркибига киритилди. Ишнинг бундай шакли ўз самарасини кўрсатмоқда. Ёшлар хорижий тилларни яхши биладилар, халқаро тажрибага қизиқадилар, замонавий ахборот-коммуникация технологиялари билан ишлаш малакасига эгадирлар. Буларнинг барчаси уларга Қонунчилик палатасида кўриб чиқиладиган қонун лойиҳаларини такомиллаштиришга қаратилган аниқ таклиф ва тавсиялар билан бўлишиш имконини беради.\nПрезидентимизнинг таклифларини ҳисобга олган ҳолда, депутатлар томонидан Қонунчилик палатасининг 2017 йил 11 октябрь куни бўлиб ўтган навбатдаги мажлисида тегишли комиссияларни тузиш масаласи кўриб чиқилди.\nОлиб борилаётган кенг кўламли ислоҳотлар натижасида, депутатлар таъкидлаганларидек, мамлакатимизда ёшларни қўллаб-қувватлаш, уларнинг ҳуқуқлари, эркинликлари ва қонуний манфаатларини ҳимоя қилиш масалаларига алоҳида эътибор қаратилмоқда. Ўзбекистон Республикаси Президентининг ташаббусига кўра, 30 июнь мамлакатимизда Ўзбекистон Республикаси ёшлари куни деб эълон қилингани бунинг исботидир. Бу борада тегишли қонун ҳам қабул қилинди. Шу сабабли, Қонунчилик палатасида ёшлар масалалари бўйича комиссиянинг тузилиши мамлакатимизнинг миллий бойлиги ва келажаги бўлган ёшлар билан ишларни сифатли ташкил этиш юзасидан амалга оширилаётган чора-тадбирларнинг мантиқий давомидир.\nУшбу комиссиянинг тузилиши давлат ва жамият бошқарувида ёшларнинг иштирокини амалий жиҳатдан таъминлаш орқали ёшларга оид давлат сиёсатини амалга ошириш борасида Қонунчилик палатасининг тутган ўрнини юксалтириш имконини беради. Шу тариқа, халқ вакиллари ёшларнинг ҳуқуқлари, эркинликлари ҳамда қонуний манфаатларини таъминлашда, уларнинг ижтимоий-иқтисодий ва сиёсий фаоллигини оширишда бевосита иштирок этадилар.\nМамлакатимиз раҳбарининг адолатли мулоҳазасига кўра, парламент, бу — демократия мактабидир. Ёшлар билан манзилли ишлашни ташкил этиш эса ҳозирги тутган йўлимизнинг кетма-кетлигини, ислоҳотларнинг барқарор ва изчил амалга оширилишини таъминлашга қодир бўлғуси сиёсатчиларни тайёрлашнинг ноёб тизимини яратиш имконини беради.\n— Давлатимиз раҳбари ёшлар масаласини кун тартибига бежиз киритаётгани йўқ, — деди Ўзбекистон Республикаси Олий Мажлиси Қонунчилик палатасининг депутати Элбек Шукуров. — Маълумки, юртимиз аҳолисининг 60 фоиздан ортиғи ёшлардир. Ёшлар масаласи доим эътиборда. Ушбу жараёнга парламент, хусусан, Қонунчилик палатаси бефарқ эмас. Олий -Мажлис Қонунчилик палатасида ташкил этилган ёшлар масалалари бўйича комиссия, ўз навбатида, ёшларнинг, айниқса, уюшмаган, ишсиз, муайян бир машғулотга эга бўлмаган ёшларнинг замонавий касб-ҳунарларни эгаллаши учун муносиб шарт-шароит яратишга, уларнинг бандлигини таъминлашга, ишбилармонлик кўникмаларини ривожлантиришга, уларни тадбиркорлик фаолиятига кенг жалб этишга хизмат қилади.\nШундан сўнг депутатлар Қонунчилик палатасида оила ва аёллар масалалари бўйича комиссияни тузиш масаласини кўриб чиқдилар. Депутатлар таъкидлаганларидек, оналикни муҳофаза қилиш, аёлларнинг ҳуқуқлари, эркинликлари ҳамда қонуний манфаатларини таъминлаш, жамиятда уларнинг ўрни ва мақомини ошириш, аёлларнинг ижтимоий, иқтисодий, сиёсий, ҳуқуқий ҳамда маданий ҳаётда иштирок этишини янада кучайтириш оила институтини яхшилашнинг муҳим омилидир. Бунинг учун аёлларнинг касб-ҳунарларни эгаллаши, уларнинг бандлигини таъминлаш, ишбилармонлик кўникмаларини ривожлантириш, аёллар соғлиғини мустаҳкамлаш ва оилада тиббий маданият даражасини ошириш учун муносиб шароитларни яратиш зарур. Ташкил этилаётган комиссия ушбу масалалар билан шуғулланади.\nАёллар ўртасидаги ҳуқуқбузарликлар ва жиноятчиликни, айниқса, уларнинг хорижга ноқонуний равишда чиқишининг олдини олишга доир самарали механизмларини жорий этишга оид таклифлар ишлаб чиқиш, оила ва аёллар масалалари тўғрисидаги қонун ҳужжатларини такомиллаштириш, ушбу соҳадаги халқаро шартномаларнинг ижро этилишини таъминлашда кўмаклашиш, шунингдек, аёллар ўртасида ўз жонига қасд қилиш, оилавий ажралишлар ҳолатлари таҳлилида иштирок этиш, уларнинг олдини олиш бўйича чора-тадбирлар кўриш Комиссиянинг асосий вазифаларидан биридир.\n— Мамлакатимиз Президенти томонидан оила ва аёллар масалалари бўйича комиссияни ташкил этиш юзасидан белгиланган вазифалар бугун жуда долзарбдир, — деди Ўзбекистон Республикаси Олий Мажлиси Қонунчилик палатасининг депутати Зумрад Бекатова. — Бугунги кунда бутунжаҳон статистикаси ажралишлар сони узлуксиз ўсаётгани, одамлар ҳаётида оилавий қадриятларнинг аҳамияти пасаяётганидан гувоҳлик бермоқда. Мамлакатимизда ажралишлар сабабларини ўрганишга, уларни пухта таҳлил қилишга ва оилаларнинг бузилиши ҳолатларининг олдини олишга доир аниқ таклифлар ишлаб чиқишга алоҳида эътибор қаратилмоқда. Ушбу соҳадаги қонун ҳужжатларини такомиллаштириш оила институтини мустаҳкамлашда муҳим аҳамиятга эга. Шу сабабли оила ва аёллар масалалари бўйича комиссиянинг тузилиши оила ҳамда аёллар масалаларига оид қонунларнинг ижро этилиши устидан самарали, таъсирчан парламент ва депутатлар назоратини амалга ошириш бўйича таклифлар ишлаб чиқишга, ушбу соҳадаги халқаро шартномаларнинг ижро этилишини таъминлаш борасида кўмаклашишга қаратилган.\nМажлис давомида ҳар бир масалани муҳокама қилиш чоғида сиёсий партиялар фракциялари ҳамда Ўзбекистон экологик ҳаракати аъзолари комиссиялар фаолиятини такомиллаштиришга доир амалий таклифлар билан сўзга чиқдилар.\nМуҳокамалар якунларига кўра, парламент аъзолари томонидан Қонунчилик палатасида ёшлар масалалари бўйича комиссияни, шунингдек, оила ва аёллар масалалари бўйича комиссияни тузиш тўғрисида қарор қабул қилинди. Ушбу комиссияларнинг низомлари ҳамда таркиблари тасдиқланди.\nМажлисда бир қатор қонун лойиҳалари ва Олий Мажлис Қонунчилик палатасининг ваколатларига тааллуқли бошқа масалалар ҳам кўриб чиқилди.\nМазкур рукндаги бошқа мақолалар: « Аграр соҳадаги муносабатларнинг янги босқичи\tЎзбекистон миллий бренди: имкониятлардан кенг фойдаланиш даври келди »


Путин нега ҳали ҳам COVID-19’га қарши вакцина олмагани сабабини айтди - Daryo\n20:33, 17.12.2020 26841\nПутин нега ҳали ҳам COVID-19’га қарши вакцина олмагани сабабини айтди\nРоссия президенти мутахассислар тавсиясига риоя қилган ҳолда COVID-19’га қарши вакцина олмаганини айтди, деб хабар бермоқда «РБК».\n«Ҳозирча ушбу вакцинани, мутахассислар айтганидек, олмадим. Аммо имкони пайдо бўлиши билан қилдираман», — деган Путин 17 декабрь куни ўтказилган матбуот анжуманида.\nПрезидент россияликларга қилиш бошланган вакцина ҳозирча ҳамма ёшдагилар учун мўлжалланмаганлигини эслатиб ўтган.\n«Мутахассисларнинг айтишича, бугунги кунда фуқаролик муомаласига киритилаётган вакциналар муайян ёшдаги фуқаролар учун мўлжалланган. Менинг ёшимдагилар учун вакцина ҳозирча етиб келмади. Мен бу борада қонунга анча итоаткорман, мутахассислар тавсияларига амал қиламан», — деган Путин.\nНоябрь ойи охирида президент матбуот котиби Дмитрий Песков оммавий вакцинациялаш кампанияси ҳали бошланмаганини ва давлат раҳбари вакцина синовларида иштирок этиш ҳуқуқига эга эмаслигини айтганди.\n«Кўнгилли сифатида, албатта, давлат раҳбари эмлашда иштирок эта олмайди. Шунчаки давлат раҳбари сифатида кўнгилли сифатида иштирок эта олмайди, бу мумкин эмас», — деган ўшанда Песков.\nЭслатиб ўтамиз, 2 декабрда Путин Россияда коронавирусга қарши кенг кўламли эмлашни бошлашни буюрганди. Москвада эмлаш марказлари 5 декабрдан иш бошлади, 17 декабрга қадар, Москва мери Сергей Собяниннинг сўзларига кўра, 15 мингга яқин киши эмланди. Сергей Собянин шаҳар аҳолисининг 7 миллион нафари COVID-19’га қарши эмланиши кераклигини айтганди.\nВакцинани қабул қилиш имкониятига дастлаб таълим, соғлиқни сақлаш ва ижтимоий соҳа ходимлари эга бўлганди. 14 декабрдан COVID-19’га қарши вакцина олиши мумкин бўлганлар рўйхати кенгайтирилди.\nДекабрь ойи ўрталарида Россиянинг барча ҳудудларида коронавирусга қарши эмлаш бошланди.\nРоссияда иккита вакцина рўйхатдан ўтказилган: Гамалея маркази томонидан ишлаб чиқилган «Спутник V» ва Новосибирскнинг «Вектор» маркази томонидан яратилган «ЭпиВакКорона». Ҳар иккала препарат учинчи синов босқичида ва у ҳали давом этмоқда. «Спутник V» ишлаб чиқарувчилар унинг 95 фоиз самарадорлигини маълум қилган.\nСўнгги суткада Россияда 28 214 киши COVID-19’га чалингани қайд этилган, инфекциядан 587 киши вафот этди.\n07:56, 05.07.2021 132653\n21:15, 18.07.2021 70690\n07:22, 15.07.2021 61255\n05:43 Бугун 4956\n02:37 Бугун 12408\n23:56, 02.08.2021 14594\n06:36, 02.08.2021 136100\n10:42, 02.08.2021 63411\n23:51, 01.08.2021 51584


698 22:05 20.08.2019\nЭнг сара аждодларингиз билан Мусо алайҳиссалом ўртасида нималар кечганини эсланглар. Уларга, бир сигир сўйинглар, деса, дарров сўя қолмасдан, бизни масхара қиляпсанми, дейишди. Бунга жавобан Мусо, Аллоҳ айтмаган гапни айтди дейдиган ёлғончи ва одамларни масхара қиладиган нодон бўлишдан Аллоҳ паноҳ берсин, деди.\nУлар дедилар: «Парвардигорингга дуо қил, унинг қандайлигини баён қилсин». (Мусо) деди: «У зотнинг айтишича, у қари ҳам, ёш ғунажин ҳам бўлмаган ўрта бир сигирдир. Энди фармонни адо этинглар».\nМусога, Парвардгорингга дуо қилиб, сўйишимиз керак бўлган сигир ҳақида сўраб бер, дейишди. Шунда Мусо, у қари ҳам, ёш ғунажин ҳам бўлмаган ўрта бир сигир, энди Парвардигорингизнинг буйруғини тез бажаринглар, деб жавоб берди.\nУлар: «Раббингга дуо қил, унинг рангини баён қилиб берсин», дедилар. У: «У Зот, ранги сап-сариқ, қараганларни хурсанд қиладиган сигир, деяпти», – деди.\nУлар саркашлик ва тортишишда давом этиб, Мусо алайҳиссаломга, Парвардигорингга дуо қилиб, унинг ранги қандай бўлишини сўраб бер, дейишди. Шунда Мусо алайҳиссалом, у сап-сариқ, кўрган одамнинг кўзи қувонадиган сигир, деб жавоб берди.\nБиринчи оятдаги ҳукм Муҳаммад алайҳиссаломнинг пайғамбарлигидан олдинги даврларга алоқадор. У зотнинг пайғамбарлигидан кейин эса Аллоҳ учун манзур ва мақбул бўлган дин Исломдир. Ундан бошқаси қабул қилинмайди. Аллоҳ таоло айтади: "Ким Исломдан бошқа дин истаса, асло қабул қилинмас". (Оли Имрон сураси, 85-оятдан)\nАллоҳ айрим жиноятларнинг жазосини охиратга қолдирмасдан, шу дунёнинг ўзида беради. Токи, у одамларга ибрат бўлсин ва улар Аллоҳ таолонинг фармонларига қарши чиқишдан қўрқсинлар.\nАслида шариатда енгил ва кенг бўлган бир масалада ўзига ўзи уни оғирлаштириб, торайтириб оладиган одамнинг жазоси унга нисбатан ўша ишнинг оғирлаштирилиши бўлади.\nУлар: «Раббингга дуо қил, унинг қандай эканини бизга баён қилиб берсин, сигир бизга ноаниқ бўлиб қолди, биз, иншооллоҳ, албатта, ҳидоят топувчимиз», – дедилар.\nСаркашликларида давом этиб, Парвардигорингга дуо қилиб, сигирнинг белгиларини батафсил баён қилиб беришини сўра, чунки сен тавсифлагандек сигирлар кўп, биз улардан қайси бирини сўйишни билмаймиз ва аниқ сифатлари айтилса, биз иншооллоҳ ўша айтилган сигирни топа оламиз, дейишди.\nУ: «У Зот, ўша сигир минилмаган, ер ҳайдаш, экин суғоришда ишлатилмаган, айблардан саломат, аралашган ранги йўқ, деяпти», – деди. Улар: «Ана энди ҳақни келтирдинг», – дедилар. Бас, уни сўйдилар. Сал бўлмаса, бу ишнинг уддасидан чиқа олмай қолардилар.\nМусо деди: "Аллоҳ айтурки, у сигир ер ҳайдаш, экин суғориш каби ишларда хор бўлиб ишламаган, ўзи соппа-соғ, ҳеч қандай айби йўқ, сап-сариқ рангидан бошқа ранги йўқ". Шунда улар, мана энди сигирни аниқ тавсифладинг, дедилар ва уни топиб сўйдилар. Саркашликлари оқибатида бу ишнинг уддасидан чиқа олмай қолишларига бир баҳя қолганди.\nوَإِذۡ قَتَلۡتُمۡ نَفۡسٗا فَٱدَّٰرَٰٔتُمۡ فِيهَاۖ وَٱللَّهُ مُخۡرِجٞ مَّا كُنتُمۡ تَكۡتُمُونَ\nЭсланг (эй Бани Исроил), бир жонни ўлдириб қўйиб, унинг қотили ким экани ҳақида жанжаллашиб қолгандингиз. Аллоҳ яширган нарсаларингизни юзага чиқаргувчидир.\nБир бегуноҳни ўлдириб қўйиб, ҳамма ўзини оқлаган ва ўзгаларга туҳмат қилган воқеани эсланг. Ўшанда ўртада жанжал чиққанди. Бу ишда сизлар яшираётган сирни Аллоҳ очиб берувчидир.\nШунда биз: «Уни (мақтулни) сўйилган сигирнинг бир бўлаги билан уринглар», дегандик. Аллоҳ ўликларни шу тариқа тирилтиради ва сизларга фикр қилишингиз учун ўз оятларини кўрсатади.\nШунда сизларга, мақтулни ўша сўйилган сигирнинг бир бўлаги билан уринглар, дедик. Шундай қилишганди, ўлик тирилиб, қотили ким эканини айтиб берди. Аллоҳ худди шу ўликни тирилтирганидек Қиёмат кунида ҳам ўликларни тирилтиради. Сизларга қудратини кўрсатувчи аломатларни кўрсатади. Шояд шунда ақлингизни ишлатиб, Аллоҳ таолога чин дилдан иймон келтирсангизлар.\nСўнгра — шундай мўъжизаларни кўргандан кейин ҳам дилларингиз қотди. Бас, у диллар тош кабидир ёки ундан-да қаттиқроқдир. Зеро, шундай тошлар борки, улардан дарёлар отилиб чиқади, яна шундайлари борки, ёрилиб, ичидан сув чиқади, яна шундайлари ҳам борки, Аллоҳдан қўрққанидан пастга қулайди. Аллоҳ қилаётган амалларингиздан ғофил эмасдир.\nКейин эса мана шундай етук аломатларни ва ҳайратомуз мўъжизаларни кўра-била туриб, қалбларингиз тошдан бадтар қотиб кетди. Тош ўзгарса ўзгарадики, қалбингиз ўзгармайди. Шундай тошлар борки, улардан дарёлар отилиб чиқади, яна шундайлари борки, улардан одамларга ҳам, чорпойларга фойдали бўлган булоқлар чиқади, яна шундайлари ҳам борки, Аллоҳдан қўрққанидан тоғлар устидан ерга қулайди. Сизларнинг қалбингиз эса шу тошларчалик ҳам бўлмасдан қилт этмай тураверади. Аллоҳ сизларнинг қилаётган ишларингиздан ғофил эмас, ҳаммасини кўриб-билиб турибди, яқинда қилмишларингизга яраша жазо ёки мукофот беради.\nأَفَتَطۡمَعُونَ أَن يُؤۡمِنُواْ لَكُمۡ وَقَدۡ كَانَ فَرِيقٞ مِّنۡهُمۡ يَسۡمَعُونَ كَلَٰمَ ٱللَّهِ ثُمَّ يُحَرِّفُونَهُۥ مِنۢ بَعۡدِ مَا عَقَلُوهُ وَهُمۡ يَعۡلَمُونَ\nУларнинг иймонга келишларига орзуманд бўласизми (эй мўминлар)? Ҳолбуки улардан бир гуруҳи Аллоҳнинг каломини эшитадилар, сўнгра, уни англаб етганларидан кейин билиб туриб ўзгартирадилар.\nЭй мўминлар, яҳудларнинг аҳволини, ўжарлигию қайсарлигини кўра-била туриб, яна уларнинг иймон келтиришларидан умидвор бўласизларми? Уларнинг бир гуруҳ олимлари ўзларига нозил қилинган Тавротни – Аллоҳнинг каломини эшитиб туриб, унинг ичида нималар баён қилинганини англаб-тушуниб туриб, шаклини ҳам, мазмунини ҳам ўзгартириб юбордилар. Ҳобуки, улар бу ишнинг нақадар улкан гуноҳ эканини яхши билардилар.\nБақара сураси Тафсир Мусо алайҳиссалом Мақолалар\n1875 08:30 24.02.2020\n664 06:00 22.02.2020\n1724 13:30 03.01.2020\n1047 08:00 28.10.2019\n737 15:05 17.09.2019\n852 14:05 16.09.2019


Эсимда. Онам кичкина пайтимиздан остонамиздан бирон нохуш гап кўчага чиқиб кетмаслиги учун тиришиб-тирмашарди. «Вой, маҳалла-кўй олдида нима деган одам бўламиз», дея юрагини ҳовучларди. Оила шаъни, хонадонимиз ориятини кўз қорачиғидек асрарди.\nЗамон ёшларидан бўлганим учунми ёки бошимга келган қийин ташвишларни енгишга иродам кучсизлик қиладими, ишқилиб, баъзида онамга ҳавасим келади. Эҳ-ҳе, бу қўрғонни сақлаб қолиш, биз фарзандларга оила муқаддас эканини сингдириш учун бу муштипар аёл не-не заҳматларни ичига ютмаган. Бугун атрофга бир назар ташласам, оилаларни сақлаб қолиш учун ташвиқотлар қанчалик кучайгани сари, аслида мустаҳкам бўлиши керак бўлган қўрғонлар негадир мўртлашиб кетаётгандек, одамлар орасида меҳр-оқибат, орият, андиша каби бебаҳо туйғулар йўқолиб бораётгандек туюлади.\nБир анжуманда психолог бугун вояга етмаганлар орасида жиноятнинг кўпайиб кетишига одамларда маҳалла-кўй олдида уялиш, обрўсини сақлаш учун жонини қалқон қилиш каби азалий қадриятлар йўқолиб бораётганини сабаб қилиб кўрсатди. Ўз навбатида, маҳалланинг ҳар бир бола, оила учун жавобгарлик ҳисси хўжакўрсинга амалга оширилаётганини ҳам, фактлар билан исботлаб берди. Чиндан ҳам бу мулоҳазани инкор этиб бўлмайди.\nАдашмасам, бундан чамаси ўн йиллар олдинги гап. Қишлоғимизда тўй-ҳашамларда давранинг тўрида қўр тўкиб ўтирадиган онахон ва отахон бор эди. Маҳаллада нимаики маслаҳат бўлса, аввало, уларнинг олдидан ўтишар, бу оила хонадони остонасидан маслаҳат сўраб ё дуо олиш илинжида ҳатлаб ўтувчиларнинг қадами узилмасди.\nНима бўлди, кўз тегдими билмадим, ишқилиб, бу обрўли хонадоннинг кенжа қизи ўқишда ўқиб юрган пайти бегона йигитнинг сохта севгиси қурбони бўлди. Ота-она қизини узатгачгина сирдан воқиф бўлишди. Хуллас, бу оиланинг йиллар давомида мисқоллаб йиққан обрўси бир кунда ипи узилган марварид доналаридек сочилди-кетди. Ўша гап-сўзлардан кейин бояги отахон ва онахоннинг қадди букилди, тўй-ҳашам тугул маъракаларда ҳам кўринмай қолишди. Энг қизиғи, бу хонадондан маҳалладагиларнинг ҳам қадами узилди ҳисоб. Ўша гап-сўзлардан кейин анча пайтгача қишлоғимиз одамлари қизларини ўқишга қўйиш фикридан айниб қолишди. Юборганлар эса қизи ўқишни тугатишини кутмай, келган совчиларга розилик бериб, узатиб «қутулиш» пайига тушди.\nҲа, уят ўлимдан қаттиқ, деб бежиз айтишмайди. Инсониятнинг юрагига тиғдек ўткир ботувчи бу туйғу бояги отахон ва онахоннинг ҳам аҳволини абгор қилиб қўйди. Бу ҳисдан, эл гапи билан айтганда, улар ё ўлиб ё кетибгина қутула олишарди. Бу оиланинг яккаю-ягона ўғли бир куни уч-тўртта ўртоқларини олиб келиб, уйдаги энг зарур буюмларни машинага ортди-да, дарвоза бандига қалинроқ чўпни қистириб, ота-онасини ўзи ўқийдиган шаҳарга олиб кетди. Шунча йил яшаб юрган ўлан тўшакдан айрилиш кимга хуш ёқади, дейсиз. Аммо бошқа чора қолмаганди.\nМана, орадан шунча йил ўтиб кетди-ку, ўша дарвозага осиғлиқ чўп ҳалиям турибди. Бу уйга ҳеч ким кирмаган. Бу чўп худди ўша ор-номуснинг, уятнинг аччиқ калтагидек, унга яқинлашсанг, яна ўша ғам-аламларни ёдингга соладигандек совуқ ва хунук эди.\nБугун-чи? Бугун ҳам ўша атиги ўн йил олдинги андиша ва ғурур туйғулари сақланиб қолдимикан? Нега одамлар фарзанди ярим тунгача кўчада санғиб юришига ёки бировнинг молини куппа-кундузи ўғирлаб кетишига ҳам индамай қараб туришади? Бутун элга бойлигини кўз-кўз қилиб дастурхон ёзишади-ю, ҳаял ўтмай бир норасидани чирқиратиб, тирик етимга айлантиришади? Нега қайнона ва келин, эр ва хотин, туғишган жигарлар бир-бири билан жиққамушт бўлиб, ҳатто, қотилга айланишади? Қани ор-номус, уят, андиша? Наҳот, бундай ҳислар энди одамларга бегона бўлса?\nЎша анжуманда мутахассиснинг яна бир гапи эътиборимни тортди. Урбанизация-ю цивилизациянинг жадаллашуви, кўп қаватли уйларнинг кўпайиши ҳам одамлар орасида қўшничилик, меҳр-оқибат туйғуларининг дарз кетишига сабаб бўлаётганмиш. Аслида ҳам қўп қаватли уйларда бир-бирини танимайдиган, бир-биридан йилда бир ҳол-аҳвол сўрамайдиган одамлар кўп топилади. Ҳатто, айрим «дом»ларнинг кўчаси, зиналари, йўлаклари йиллаб супурги кўрмайди. Ўйлаб қоламан, қишлоқларда одамларнинг дарвозалари орасидаги масофа анчагина узоқ, энг яқини бўлса йигирма метрдан кам эмас. Лекин шундай бўлса ҳам қўни-қўшни бир-биридан доим бохабар бўлиб туради, бирининг боласи иккинчисининг ҳовлисида ўйнаб юради, яхши ва ёмон кунда оғайнилардек елкама-елка туришади. Кўп қаватли уйлар хонадонларидаги эшиклар ораси қанча чиқади? Шундоққина битта девор ортида бутунлай бошқа дунё гўё. Лекин улар орасида бир-бирининг исминиям билмайдиганлар борлиги ҳайратланарли эмасми? Одамлар бир-бирига яқинлашгани сари, меҳр-оқибат туйғулари кучайиши керак эмасми?\nБир болага етти маҳалла ота-она дейишади. Азал-азалдан ота-боболаримиз амал қилган тутумларда ҳикмат катта. Зеро, донолар айтганидек, одамзод фақат жамиятдагина ўзлигини топа олади, қадри юксалади, маънан бойийди ва яшайди. Элидан айрилган одам учун бундан ортиқ жудолик йўқ.


Uzbek سورة الزخرف الأية 1\nالزخرف سورة : Az-Zukhruf\n(52) Ана шунга ўхшаш, Биз сенга Ўз амримиздан бир руҳни ваҳий қилдик. Сен китоб нималигини ҳам, иймон нималигини ҳам идрок қилмас эдинг. Лекин, Биз уни бир нур қилдикки, у билан бандаларимиздан кимни хоҳласак ҳидоят қилурмиз. Албатта, сен тўғри йўлга ҳидоят қилурсан. (Аллоҳ Таоло бу ояти каримада Қуръони Каримни, Муҳаммад (с. а. в)га ваҳий орқали юборган сўнгги китобини руҳ-жон, деб атамоқда. Қуръони Карим инсоният учун маънавий руҳдир.)\n(53) Осмонлардаги нарсалар ва ердаги нарсалар Уники бўлган Аллоҳнинг йўлига (ҳидоят қилурсан). Огоҳ бўлингким, барча ишлар Аллоҳгагина қайтур. (Сен Аллоҳнинг китоби ваҳийлари ила Аллоҳнинг бандаларини, Аллоҳнинг тўғри йўлига ҳидоят қилурсан.)\n(1) Ҳа-а. Мийм.\n(2) қ-ойдин китоб ила қасам.\n(3) Албатта, Биз уни арабча Қуръон қилдик. Шоядки ақл юритсангиз.\n(4) Албатта, у ҳузуримиздаги она китобдадир, у олийдир, ҳикматлидир. (Уламоларимиз, «она китоб»дан мурод Лавҳул Маҳфуз, деганлар. Демак, Қуръони Карим Аллоҳ таолонинг ҳузуридаги Лавҳул Маҳфузда сақланган. Бу эса, уни Аллоҳ таоло нақадар зўр қадрлаганини кўрсатади.)\n(5) Наҳотки сиз исрофчи қавм бўлганингиз учун сиздан юз ўгириб, зикр-эслатмани буриб юборсак?! (Яъни, Қуръонни булар қабул қилмас экан, майли, юраверсинлар, деб уни бошқаларга томон буриб юборсак бўладими?! Йўқ, Бизнинг одатимиз бундай эмас. Асл одатимизни билиш учун ўтган Пайғамбар ва умматларнинг ҳолига бир назар солинг!)\n(7) Улар ўзларига келган ҳар бир Пайғамбарни, албатта, истеҳзо қилганлар.\n(9) Улардан: «Осмонлару ерни ким яратган!» деб сўрасанг, албатта: «Уларни азиз ва ўта илмли зот яратган», дерлар.\n(10) У зот сизга ерни бешик қилиб берди ва сизга унда йўллар қилиб қўйди. Шоядки, ҳидоят топсангиз. (Аллоҳ сизга ерни чақалоқнинг бешигидек қулай қилиб, ер юзида йўллар ҳам яратиб қўйди. Шоядки бу ҳақиқатларни тушуниб, инсофга келиб ҳидоят йўлига юрсангиз.)


Ассалому алайкум, ҳурматли устоз! Muxlis.uz сайт жамоасига ва албатта сизга ташаккур билдирган ҳолда сиздан бир муҳим масалада ёрдам беришингизни сўраб қоламан: сизга айтмоқчи бўлган масала оиладаги она ва қиз ўртасидаги муносабат. Қиз онасига гап қайтаради, тенгма-тенг олишади, уй юмушларининг деярли ҳаммасини онаси қилади. Қиз эса дангасалик қилиб, бирорта юмушга қарашмайди, онасига сира ҳам раҳми келмайди. Ундан нега бундай муомала қилаётганини сўрасам: “Улар кичкиналигимдан ҳамманинг олдида урардилар, уришардилар. Яна отамни писанд қилмайдилар, қариндошлар, қўшнилар олдида ҳам камситадилар. Уйда фақат ўзимиз қолганда-ку, гапирмасам ҳам бўлади. Шу даражада қаттиқ гапирадиларки, ҳеч қайси эркак чидаб туролмайди. Лекин отам ўта оғир, вазмин, сабрли киши бўлганлари учун индамайдилар. Отамдан ҳам хатолик ўтган, лекин онамнинг бундай муомаласи билан қилинган хато тузалиб қолмайди-ку! Отамнинг ўрниларига мен гапираман”, дея жавоб қилди. Энг ачинарлиси шундаки, у қиз ота-онага яхшилик қилиш қай даражада муҳимлиги билади, лекин илмига амал қилмайди. Сиздан илтимос, ўша қизга яхшилаб насиҳат қилсангиз. Зора насиҳатларингиз кор қилса!\nВа алайкумус салом. Ислом дини биз мўмин-мусулмон бандаларни ҳар бир тирик жонга раҳм-шафқатли бўлишга ундайди. Ҳатто чумолига ҳам озор беришдан қайтаради. Шундай экан, яратилган жонзотлар ичида энг шарафлиси бўлган инсон зотига икки карра кўпроқ ҳурмат ила муносабатда бўлинади. Инсониятнинг энг яхши вакиллари бўлмиш мусулмонлар бошқа эътиқоддагиларга нисбатан яхши муомалага муносибдирлар. Мусулмонлар ичида яқин қариндошлар, қўни-қўшниларга ўзгалардан кўра кўпроқ мурувват кўрсатилади. Ота-она эса инсон боласи яхшилик қилиши керак бўлган энг муҳтарам зотлардир. Ота-она қайси динда, қандай мартаба ва ёшда бўлишларидан қатъи назар, уларнинг кўнгилларини оғритмаслик шарт.\nСиз айтаётган синглимизга шуни таъкидлаймизки, ота-онангиз ўртасидаги масалага аралашмаганингиз маъқул. Сабаби отангиз гапириши мумкин бўлган гапларни онангизга айтишга ҳақли эмассиз. Отангиз ўз аёлига бошлиқ. Сиз эса улар учун фарзандсиз, айтларини қилишингиз керак. Шундай экан, ота-онангиз ўртасида баъзи тушунмовчилик ва ҳурматсизлик сабаб онангизни ёмон кўришингиз нотўғри. Бу ишингиз шариат кўрсатмаларига тескари! Унутмайлик, Расули акрам соллаллоҳу алайҳи ва саллам Асмо бинти Абу Бакр розияллоҳу анҳони кофир онасига раҳм-шафқат кўрсатишга, унга яхши муомалада бўлишга буюрганлар.


Москвада коронавирусдан уйда даволаниш тартиби қандай? - 01.04.2020, Sputnik Ўзбекистон\nМосквада коронавирусни уйида даволаш учун қандай имкониятлар яратилган ва қандай чекловлар киритилган. 01.04.2020, Sputnik Ўзбекистон\n15:16 01.04.2020 (янгиланди: 15:19 01.04.2020)\n© Sputnik / Евгений Одиноков / Фотобанкка ўтишДезинфекционная обработка в подъезде жилого дома\nМосквада коронавирусни уйида даволаш учун қандай имкониятлар яратилган ва қандай чекловлар киритилган.\nТОШКЕНТ, 1 апр – Sputnik. Айни дамда Москвада 550дан зиёд беморлар коронавирусдан уйида даволанмоқда.\nУшбу беморларни даволашда Мосгорздрав томонидан қуйидаги тартиб белгиланган: шифокор беморни кўздан кечириб, уни уйида даволаш ёки шифохонага юбориш ҳақида қарор қабул қилади.\n26 Март 2020, 10:36\nУйида даволашга қолдирилган бемор карантин режимини бажаришга, уйдан чиқмаслик ҳақида огоҳлантириш хатига қўл қўяди. Шундан сўнг беморнинг фотосурати шаҳар видеокузатув тизимига киритилади. Карантин тартибини бузган беморлар мажбурий равишда касалхонага ётқизилади.\nТелемедицина маркази шифокорлари уйида даволанаётган бемор билан доимий равишда алоқада бўлиб туради ва бутун даволаниш даврида вирусга қарши препаратлар билан таъминлаб туради.\nЭслатиб ўтамиз, 23 мартдан – 6 апрелга қадар Москвада касаллик енгил кечаётган, хавфли гуруҳга (65 ёшдан катта, сурункали диабет, пневмонияга чалинмаган) кирмаган беморлар учун коронавирусдан уйида даволаниш тартиби ўрнатилган эди.\nБундай тартиб хорижий давлатлар (Италия) тажрибасини ўрганиш асосида киритилган ва шифхона ўринларини касаллик енгил кечаётган беморлар билан банд бўлишини олдини олади.